title: Jorma Kivinen

text: Jorma Kivinen (s. 5. toukokuuta 1942) on Suomen kokeneimpia judokoita ja Suomen ensimmäinen 8. danin judoka ja samalla pohjoismaiden korkea-arvoisin judoka. Hänellä on judon harjoittelusta yli 40 vuoden kokemus. Suomen Judoliiton päävalmentajaksi Kivinen valittiin vuonna 1982. Hänen kotiseuransa on helsinkiläinen Meido-Kan.


title: Jorma Kivinen

text:
Kivinen voitti Suomenmestaruuden 80 kg:n painoluokassa 1966, 1968 ja 1973 sekä otteli samassa sarjassa SM-hopeaa 1967.
Kivinen aloitti judoharjoittelun 1962 jolloin hän ilmoittautui Väinö Haukan vetämälle alkeiskurssille. Kun Meido-kan perustettiin vuonna 1963 liittyi Kivinen siihen. Vuonna 1970 Ichiro Abe takasi Kivisen opiskelijaviisumin jolloin Kivinen pääsi opiskelemaan judoa Japaniin, Kōdōkan- Waseda- ja Meijin-yliopistoihin.


title: Jorma Kivinen

text: Kivinen valittiin vuonna 1972 Suomen Judoliiton valmennuspäälliköksi. Kivinen kiersi Suomen judoseuroja pitäen viikonloppuleirejä. Kivinen myös aloitti yhteistyön Jyväskylän yliopiston liikuntatieteellisen laitoksen ja Judoliiton välillä. Maajoukkueen edustusvalmennusleirit aloitettiin 1970-luvun lopulla Vierumäelle josta ne siirtyivät 1980–1990-lukujen taitteessa Tampereelle Varalan urheiluopistoon.


title: Marco Büchel

text: Marco Büchel (s. 4. marraskuuta 1971 Walenstadt, Sveitsi) on liechtensteinilainen uransa lopettanut alppihiihtäjä. Hän osallistui uransa aikana viidesti talviolympialaisiin ja yhdeksän kertaa MM-kilpailuihin.


title: Marco Büchel

text: Büchel saavutti suurpujottelun MM-hopeaa Vailissa 1999 Lasse Kjusin viedessä voiton. Maailmancupissa Büchel voitti neljä kilpailua ja sijoittui kolmen parhaan joukkoon yhteensä 18 kertaa. Kaudella 2002–2003 hän sijoittui supersuurpujottelun maailmancupin kokonaispisteissä toiseksi ja kaudella 2006–2007 syöksylaskun kokonaiscupissa niin ikään toiseksi.


title: Kaisma

text: Kaisma oli kunta Pärnumaan maakunnan pohjoisosassa, Virossa. Sen asukasluku oli 566 (2009), pinta-ala 183,98 neliökilometriä ja asukastiheys 3,1 asukasta neliökilometrillä. Kaisma liittyi Vändran kuntaan vuonna 2009.


title: Kaisma

text: Kaisman kunnan alueella sijaitsee seitsemän kylää: Kergu, Kõnnu, Metsavere, Metsaküla, Rahkama, Sohlu ja Kaisma, joka oli myös kunnan keskus. Kaisman pinta-alasta 51 % on metsän peitossa. Myös suot ovat tyypillisiä Kaisman kunnan alueella.


title: Catenaccio

text: Catenaccio on jalkapallossa käytettävä puolustusvoittoinen taktiikka, jonka kehitti 1960-luvulla Interiä valmentanut argentiinalainen Helenio Herrera. Se perustuu ensimmäisenä puolustuslinjan alapuolista pelaajaa, liberoa, käyttäneeseen "verrou"-taktiikkaan, jonka itävaltalainen Karl Rappan esitteli kaudella 1937–1938 toimiessaan Sveitsin maajoukkueen valmentajana. Rappanin sekä Herreran taktiikoissa libero oli puhtaasti puolustava pelaaja. Franz Beckenbauerin esimerkin myötä liberolle tuli aktiivinen rooli myös hyökkäyksessä.


title: Catenaccio

text: Sana "catenaccio", joka merkitsee oven salpaa, tulee italian kielestä. Myös Rappanin käyttämä ranskan kielen sana "verrou" merkitsee samaa.


title: Catenaccio

text: Catenacciota on pidetty eräänlaisena synonyymina puolustusvoittoiselle ja vähämaaliselle, negatiiviselle jalkapallolle. Taktiikkaa ei kuitenkaan enää juurikaan käytetä.


title: Catenaccio

text: Taktiikassa pelaajat ovat yleensä muodostelmassa 1–4–4–1. Sen näkyvin piirre on muun puolustuslinjan takana oleva yksittäinen pelaaja, libero.


title: Catenaccio

text: Tavoitteena on luoda joukkueesta yhtenäisesti ja tiukasti puolustava ryhmä, jossa alimpana ja puolustuslinjan takana oleva mies kerää irtopallot ja paikkailee muiden puolustajien tekemiä virheitä. Puolustuksen tehtävänä on tukehduttaa vastustajan hyökkäykset ja avata peliä nopeasti hyökkääjille. Tätä pelijärjestelmää soveltaneet joukkueet luottivat usein muutaman hyökkääjän nopeisiin vastaiskuihin.


title: Air France-KLM

text: Air France-KLM on ranskalais-alankomaalainen lentoyhtiökonserni, jonka pääkonttori sijaitsee Pariisin Charles de Gaullen kansainvälisellä lentoasemalla. Konsernin toinen päätukikohta on Amsterdamin Schipholin kansainvälinen lentoasema. Konserniin kuuluu kahden päälentoyhtiön, Air Francen ja KLM:n, lisäksi Transavia.com-halpalentoyhtiö


title: Air France-KLM

text: Air France-KLM omistaa lisäksi kahden prosentin osuuden Italian kansallisesta lentoyhtiöstä Alitaliasta. Air France-KLM on ilmoittanut olevansa kiinnostunut ostamaan Alitalian omistukseensa; tällöin konserni täydentyisi italialaisella lentoyhtiöllä. Ostoyritys kuitenkin kaatui Silvio Berlusconin ja Alitalian henkilökunnan vastustukseen.


title: Air France-KLM

text: Air France-KLM:n osakkeet noteerataan Pariisin, Amsterdamin ja New Yorkin pörsseissä.


title: Kaikki uskoi joulupukkiin 90–92

text: Kaikki uskoi joulupukkiin 90–92 on Ne Luupojat Surfin joulu-EP, jonka julkaisi Poko Rekords 12. joulukuuta 2007. Se sisältää kuusi jouluaiheista ramopunk-kappaletta, jotka julkaistiin kahtena singlenä 1990-luvun alussa, toinen vuonna 1990 ja toinen 1992. Tällä levyllä kappaleet julkaistiin remasteroituina.


title: Vaalirahoitus

text: Vaalirahoitus sisältää kunnallisten ja valtiollisten henkilövaalien taloudellisten kustannusten rahoitustavat. Rahoitus voi olla omia tuloja tai kerättyjä varoja. Varojenhallintaa säätelee lainsäädäntö. Varojen määrä voi vaikuttaa vaalitulokseen, minkä vuoksi sille on joissain maissa lakisääteiset rajat.


title: Vaalirahoitus

text: Professori Heikki Paloheimon mukaan puoluerahoituksen säätelyllä voidaan lisätä vaalirahoituksen julkisuutta poliittisen korruption estämiseksi, edistää tasa-arvoisuutta puolueiden ja ehdokkaiden kampanjointimahdollisuuksissa tai hillitä kampanjointikulujen kasvua. Säätelyn kohteena voivat olla kampanjan kokonaiskulut, yksittäisen lahjoituksen enimmäiskoko, lahjoittajatahot, lahjoitusten julkisuus, rahoitusta koskevat rekisterit, lainmukaisuuden kontrollointi sekä rikkomusten sanktiot.


title: Vaalirahoitus

text: Kokonaiskulut: Kampanjan kokonaiskuluja säädellään Ranskassa, Israelissa ja Italiassa.


title: Vaalirahoitus

text: Enimmäiskoko: Yksittäiselle lahjoitukselle on enimmäiskoko Belgiassa, Virossa, Ranskassa, Italiassa ja Yhdysvalloissa.


title: Vaalirahoitus

text: Kiellot: Lahjoittajatahoista melko yleistä on kielto avustuksista joiltakin määrätyiltä tahoilta. Lahjoituksen vastaanottaminen voi olla kiellettyä yrityksiltä ylipäätään, julkisen sektorin omistamilta yrityksiltä, ammattijärjestöiltä, ulkomaisilta lahjoittajilta tai nimettömiltä lahjoittajilta. Kieltoja on Ranskan, Saksan, Viron, Yhdysvaltojen ja Islannin lainsäädännössä.


title: Vaalirahoitus

text: Suomen eduskunnan ja kunnanvaltuustojen henkilövaalit tekevät professori Heikki Paloheimon mukaan puoluerahoituksen vaalirahoituksen julkisuuteen liittyvät haasteet monia muita maita suuremmiksi.


title: Vaalirahoitus

text: Euroopan neuvoston korruptionvastainen toimielin Greco arvosteli Suomen puoluerahoituksen valvontaa joulukuussa 2007. Greco piti ongelmallisena sitä, että Suomessa valtakunnallisella tasolla rahoitusta valvoo oikeusministeriö ja paikallisella tasolla kuntien keskusvaalilautakunnat. Ministeriö on osa poliittista päätöksentekojärjestelmää ja keskusvaalilautakunnat koostuvat puolueiden jäsenistä. Greco suositteli Suomelle lahjontaa koskevan lainsäädännön tehostamista ja rangaistusten koventamista. Suomen on annettava kesäkuun 2009 loppuun mennessä raportti siitä, miten suositukset on toteutettu. Oikeusministeri Tuija Braxin (vihr.) mukaan nykylaki ei ole riittävän hyvä vaalirahojen seurantaan.


title: Vaalirahoitus

text: Eduskuntavaaleissa tulee ilmoittaa 1 500 euroa suuremmat vaalituet ja niiden lahjoittaja. Tämän vuoksi ehdokkaat järjestävät seminaareja ja taidemyyntiä, minkä nimettömillä pienillä tuotoilla voidaan tukea ehdokkaita, jotka ovat onnistuneet myymään tilaisuuksiin pääsylippuja. Ilmoituksissa ei ole välttämätöntä ilmoittaa tuen alkuperäistä myöntäjää, minkä vuoksi on perustettu tukiyhdistyksiä, jotka kykenevät kokoamaan joillekin ehdokkaille kampanjan arvoihin nähden merkittäviä summia.


title: Vaalirahoitus

text: Vuoden 2007 eduskuntavaalien yksi merkittävimmistä vaalitukiyhdistyksestä oli Kehittyvien maakuntien Suomi, joka jakoi vaalitukea vajaalle 20 kansanedustajaehdokkaalle, osalle suoraan, mistä oli tehty asiaankuuluvat ilmoitukset ja osalle toisten yhdistysten kautta.


title: Vaalirahoitus

text: Vaalirahoituslainsäädäntö ei velvoita julkistamaan puolueen sisäisten vaalien lahjoittajia, vaikka esimerkiksi puolueenjohtajan vaalissa käytännössä saatetaan valita samalla myös merkittävä valtiollisen vallan käyttäjä.


title: Vaalirahoitus

text: Vaalirahoittavat talousseminaarit ovat tilaisuuksia, joihin puolueiden edustajat myyvät seminaarin osallistumislippuja ja joita pääasiassa yritykset ostavat satojen eurojen kappalehintaan. Talousseminaarien tarkoituksen on kerätä suurehko summa varoja ilman, että varojen antajaa tulee vaalirahoituksen julkisuutta koskevan lain perusteella ilmoittaa julkisesti.


title: Vaalirahoitus

text: Talousseminaareja voivat järjestää puolueita ja ehdokkaita lähellä olevat yhdistykset, jotka ovat saaneet tehtäväkseen vaalirahoituksen koordinoinnin. Seminaareja järjestävä taho voidaan organisoida myös osakeyhtiön muotoon, kuten esimerkiksi "Helsingin Elinkeinoelämän Kunnallispalvelu".


title: Vaalirahoitus

text: Yritys saa vähentää talousseminaarin kulut verotuksessa, jos sitä voi pitää yrityksen tulonhankintatoimintana. Sen sijaan ehdokkaan tukeminen ei ole verovähennyskelpoista. Transparency Internationalin Suomen perustajan Leila Mustaojan mukaa seminaarit ovat ongelmallisia, jos niiden hinta on sisältöön nähden korkea.


title: Vaalirahoitus

text: Vihreät järjestivät keskustelutilaisuuden vaalirahoituksesta vuonna 1997. Kansanedustaja Jaakko Laakso teki ensimmäisen lakialoitteen vuonna 1997. Vuonna 1998 Saksassa paljastui suuri puoluerahoitusskandaali. Asiasta keskusteltiin myös Suomessa. Kansanedustaja Irina Krohn teki uuden lakialoitteen vuonna 1998. Hallintoneuvos Lauri Tarasti johti komiteaa lain säätämiseksi vuonna 1998. Lain perustelujen mukaan oikeusministeriö ei saa tarkastaa pitääkö ilmoitukset paikkansa ja rikkomuksista ei rangaista. Ehdokkaiden kannatusyhdistykset ovat yleishyödyllisiä yhdistyksiä, jotka voivat ottaa lahjoituksia vastaan verotta. Lain vastustajien mukaan puolueiden sopimus ajaisi saman asian, laki vaikeuttaa ehdokkaiden ja rahan saantia ja julkisuuskontrolli toimii jo ennestään riittävän hyvin. Laki hyväksyttiin äänin 74-4. Pettynyt Irina Krohn nimitti tekelettä bikinilaiksi, koska se peittää enemmän kuin paljastaa ja jättää olennaisen piiloon.


title: Vaalirahoitus

text: Britannian hallituksen työministeri Peter Hain erosi 24. tammikuuta 2008 vaalirahoitusepäselvyyksien vuoksi. Hän pyrki vuonna 2007 työväenpuolueen varapuheenjohtajaksi ja jätti 100 000 punnan kampanjalahjoitukset ilmoittamatta. Britanniassa lahjoitukset pitää ilmoittaa kahden kuukauden kuluessa.


title: Vaalirahoitus

text: Britannian vaalirahoitussäännöt uudistettiin vuonna 2000. Lahjoituksen saaja poliitikko saa harkita vastaanottoa 30 päivää ja sen jälkeen 30 päivän sisällä lahjoituksesta on ilmoitettava. Puolueet ilmoittavat raha-asiat kvartaaleittain. Puolue saa käyttää parlamenttivaaleissa 37 500 euroa paikkaa kohden ja ehdokas 17 päivän aikana enimmillään 18 750 euroa (punta = 1,25 euroa). Lainat on julkista tietoa. Poliitikkojen on ilmoitettava yli 62 euron suuruiset lahjoitukset, mutta nimet on mainittava vain 1 250 euron ylittyessä. Vaalilautakunnan verkkosivut julkaisevat lahjoitukset.


title: Vaalirahoitus

text: Lain vaatimia ilmoituksia ei tarvitse tehdä markkinakorkoisista lainoista, jollaisten avulla Labour kiersi lakia ennen vuoden 2005 vaaleja. Puolueen varojenkerääjä lordi Levy oli kerännyt eräiltä liikemiehiltä 13 950 000 puntaa vakuudettomia lainoja ennen vaalikampanjaa. Labour käytti suurimman osan 18 miljoonaa puntaa maksaneen kampanjansa rahoittamiseen. Myöhemmin osalle lainaajista esitettiin aatelisarvoa.


title: Vaalirahoitus

text: Saksassa 15 % puoluerahoituksesta on yksityisten ja yritysten lahjoituksia. Yli 10 000 euron lahjoitukset on julkaistava. Rikkeistä voi saada sakkorangaistuksen. Niinpä entinen puoluejohtaja Helmut Kohl joutui rikkeen takia vuonna 1998 maksamaan 300 000 euron sakon ja luopumaan CDU:n kunniapuheenjohtajuudesta.


title: Noche Escandinava

text: Noche Escandinava on liedmusiikin projekti, jossa laulavat Tarja Turunen, Marjut Kuhnhenn (Paavilainen), Ingvild Storhaug ja baritoni Juha Koskela. Pianoa soittaa Izumi Kawakatsu. Tavoitteena on alusta pitäen ollut tehdä tämäntyyppistä musiikkia tunnetuksi Latinalaisen Amerikan maissa.


title: Noche Escandinava

text:
Opiskellessaan liedmusiikkia Karlsruhen musiikkikorkeakoulussa Tarja Turunen sai idean tulkita pohjoismaisia lauluja latinalaisamerikkalaiselle yleisölle. Opiskelun aikana Turunen sai tietää, että tärkeät pohjoismaiset taidemusiikin säveltäjät, esimerkiksi Jean Sibelius ja Edvard Grieg, eivät olleet kovin tunnettuja Latinalaisessa Amerikassa. Hänen mielestään tämä tarjosi tilaisuuden esittää pohjoismaista kulttuuria ja musiikkia.
Yhdessä ystäviensä Marjut Paavilaisen ja Ingvild Storhaugin kanssa Turunen alkoi järjestää pientä kiertuetta Etelä-Amerikassa, minkä jälkeen mukaan tuli toinen ystävä, japanilainen pianisti Izumi Kawakatsu.


title: Noche Escandinava

text: Noche Escandinava on lähtökohdaltaan espanjankielinen. Konsertit olivat Argentiinassa ja Chilessä, jotka ovat molemmat espanjankielisiä maita. Alkuperäisistä laulajista kaksi on Suomesta ja yksi Norjasta ja ohjelmistoon kuuluu pohjoismaisia lauluja, minkä myötä projektia kutsutaan "skandinaaviseksi yöksi".


title: Maa ja vapaus (elokuva)

text:
Maa ja vapaus on Ken Loachin ohjaama elokuva vuodelta 1995. "Tierra y Libertad", suomeksi "maa ja vapaus", on tunnus, jonka Espanjan sisällissodan aikaiset miliisit omaksuivat itselleen. Elokuva "Maa ja vapaus" kuvaa tätä sotaa tai pikemminkin sen alkuvaiheita.
Espanjan sisällissodan alussa kommunisteilla oli suhteellisen pieni merkitys. Esimerkiksi trotskilaisella POUM-järjestöllä oli tasavallan riveissä vähintään yhtä suuri vaikutus. Niinpä sisällissotaan lähtevä nuori englantilainen David Carr päätyy taistelemaan kansainvälisissä joukoissa POUMin riveissä vaikka on kommunistisen puolueen jäsen.
Vähitellen elokuvassa käy ilmi sisällissodan vastakkainasettelu: kommunistit ovat enemmän kiinnostuneita POUMin ja anarkistisen CNT/FAI:n tuhoamisesta kuin fasismin vastaisesta sodasta. Tämän saa Carr verisesti nähdä. Hän pettyy ja repii kommunistisen puolueen jäsenkirjan. Carr selviytyy kuitenkin nykyajan Englantiin asti, ja hänen hautajaisissaan toverit nostavat nyrkit pystyyn kommunistitervehdykseksi. Carr ei koskaan unohtanut ihanteitaan edes pahimmalla hetkellään.


title: Maa ja vapaus (elokuva)

text: Elokuvan tarina muistuttaa suuresti George Orwellin kirjaa "Katalonia, Katalonia". Sekä Orwellin kirja että tämä elokuva ovat todisteita siitä, etteivät kaikki vasemmistolaisesti ajatelleet ihmiset Espanjan sisällissodassa olleet stalinisteja, kuten myöhempi historiankirjoitus joskus väittää pyrkiessään esittämään Espanjan sisällissodan länsimaisen sivistyksen ja stalinistien barbarian väliseksi. Tällaisena historiankirjoituksen puheenvuorona elokuva täyttää paikkansa.


title: Maa ja vapaus (elokuva)

text: Samalla elokuva kuvaa aatteellista maailmaa, joka on mahdollisimman kaukana nykyajan "historian lopun" aatteettomuudesta. Se kuvaa, kuinka tavalliset espanjalaiset ihmiset halusivat rakentaa sosialismia kukin omalla tavallaan. Tarvitaan "sosiologista mielikuvitusta", jotta voitaisiin ymmärtää maailmaa, jossa politiikka on jatkuvan väittelyn kohteena ja jossa tämän väittelyn tulokset olivat kuolemanvakavia asioita. Elokuva on hyvä lähtökohta niille jota haluavat tutustua työväenliikkeen historiaan. Elokuvassa kerrotaan, mistä Espanjan sisällissodassa ja siihen liittyneessä vasemmistolaisessa vallankumouksellisessa liikkeessä oli kyse.


title: Omaisuuden ja lähetysten tarkastaminen (psykiatria)

text: Omaisuuden ja lähetysten tarkastamisella tarkoitetaan tahdosta riippumattomassa psykiatrisessa sairaalahoidossa olevan potilaan hallussaolevan omaisuuden tai hänelle saapuvan lähetyksen tarkastamista.


text:
Mikäli on perusteltua aihetta epäillä, että potilaalla on hallussaan tai hänelle saapuvassa lähetyksessä on:
voi potilaan hoidosta vastaava lääkäri määrätä potilaan omaisuuden tai hänelle saapuvan lähetyksen tarkastettavaksi.


text: Potilaan hoidosta vastaavan lääkärin tulee tehdä perusteltu päätöksensä potilaan omaisuuden tarkastamisesta tai hänelle saapuvan lähetyksen tarkastamisesta ja kirjata potilaan sairauskertomukseen toimenpiteen syy, luonne, kesto, oma arvionsa sen vaikuttavuudesta sekä oma ja toimenpiteen suorittajien nimet.


text: Useassa psykiatrisessa toimintayksikössä omaisuuden ja lähetysten tarkastamisesta annetut erillisen toimintaohjeet sisältävät ohjeen kahden henkilökunnan edustajan ja (mahdollisuuksien mukaan myös) potilaan läsnäolosta tarkastustilanteessa.


text: Potilaan yksityisyyden suojasta tulisi tarkastustilanteissa pyrkiä huolehtimaan mahdollisuuksien mukaan. Potilaalle saapuvassa lähetyksessä olevaa luottamuksellista viestiä ei saa lukea.


text: Mikäli tarkastustilanteessa käy ilmi, että potilaalla on aiemmin mainittuja aineita ja/tai esineitä tulee potilasta ensisijaisesti kehottaa toimittamaan ne sairaalan ulkopuolelle, hävittämään ne tai luovuttaa ne osastolla säilytettäväksi. Mikäli potilas vapaaehtoisesti suostuu näin toimimaan ei kyseessä ole itsemääräämisoikeutta rajoittavasta toimenpiteestä. Päihteiden osalta psykiatrisella toimintayksiköllä on myös mahdollisuus hävittää niitä todisteellisesti tai toimittaa ne poliisin haltuun.


text: Mikäli potilaan hallusta on löytynyt aiemmin mainittuja aineita tai esineitä (eikä suostu niitä hävittämään tai toimittamaan sairaalan ulkopuolelle tai antaa osastolla säilytettäväksi) voi potilaan hoidosta vastaava lääkäri laatia kirjallisen päätöksen omaisuuden haltuunottamisesta. Tähän päätökseen potilaalla taas on oikeus hakea muutosta hallinto-oikeudelta. Muutoksenhakuprosessi ei estä päätöksen toimeenpanoa.


title: Ne Luupojat Surf

text: Ne Luupojat Surf oli suomalainen yhtye, jonka muodostivat ramopunk-yhtyeet Ne Luumäet, Pojat ja Luonteri Surf. Yhtyeet keikkailivat usein yhdessä 1980-luvun lopulla, kunnes Ne Luumäet keksi, että olisi hauska myös levyttää yhdessä. Yhtyeet päätyivät studioon nimellä Ne Luupojat Surf ja levyttivät vuonna 1990 kolme jouluista kappaletta, julkaisten ne yhtenä singlenä. Jatkoa seurasi vuonna 1992, jälleen kolmen joululaulun verran. Idea joululauluista tuli alun perin Ramones -yhtyeeltä, joka oli julkaissut vuonna 1987 ”Merry Christmas (I Don’t Want To Fight Tonight)” -kappaleen. Joulukuussa 2007 molemmat Ne Luupojat Surfin joulusinglet julkaistiin "Kaikki uskoi joulupukkiin 90–92" -EP:nä.


title: Ne Luupojat Surf

text: Vuonna 2001 Ne Luupojat Surf teki kaksi keikkaa: Tavastia-klubilla Helsingissä ja Puustock-festivaaleilla Juvalla. Huhtikuinen Tavastian keikka äänitettiin ja livealbumi "Henki elää!" julkaistiin kesällä Puustockin aikaan.


title: Ken Rosewall

text: Kenneth Robert ”Ken” Rosewall (s. 2. marraskuuta 1934 Sydney) on entinen australialainen tennispelaaja, joka saavutti aktiiviuransa aikana useita voittoja Australian, Ranskan ja Yhdysvaltain avoimissa tennisturnauksissa. Hän menestyi myös useina vuosina Wimbledonissa vaikka ei koskaan voittanutkaan siellä kaksinpelimestaruutta.


title: Ken Rosewall

text: Rosewall aloitti tenniksenpeluun 15-vuotiaana ja siirtyi ammattilaiseksi vuonna 1957. Hän ei pystynyt yli kymmeneen vuoteen osallistumaan Grand Slam -turnauksiin, sillä ne avautuivat ammattilaisille vasta vuonna 1968. Siitä huolimatta Rosewall esiintyi Grand Slam -turnausten kaksinpelien finaaleissa 16 kertaa, ja ennen 1980-lukua vain Rod Laver oli miespelaajista pystynyt parempaan.


title: Ken Rosewall

text: Ensimmäiset Grand Slam -voittonsa Rosewall saavutti jo 18-vuotiaana voittamalla vuonna 1953 Australian avointen loppuottelussa Mervyn Rosen ja Ranskan avointen loppuottelussa Vic Seixasin. Vuoden viimeisenä päivänä Rosewall ratkaisi maalleen Davis Cupin voiton kaatamalla ratkaisevassa kaksinpelissä jälleen Seixasin. Vuonna 1954 Rosewall ylsi loppuotteluun Wimbledonissa mutta hävisi toistakymmentä vuotta itseään vanhemmalle Jaroslav Drobnýlle. Vuoden päättäneessä Davis Cupin loppuottelussa Vic Seixas voitti Rosewallin ja Yhdysvallat varmisti voittonsa jo ennen viimeisiä kaksinpelejä.


title: Ken Rosewall

text: Vuonna 1955 Rosewall voitti kaksinpelin Australian avoimissa ja vuonna 1956 Yhdysvaltain avoimissa. Molemmilla kerroilla loppuotteluvastustajana oli maanmies ja ikätoveri Lew Hoad. Vuoden 1956 Australian avointen ja Wimbledonin loppuottelussa Hoad voitti vuorostaan Rosewallin. Sekä vuonna 1955 että 1956 molemmat miehet olivat voittamassa Davis Cupia.


title: Ken Rosewall

text: Rosewall oli edelleen huippupelaaja vuonna 1968, kun siirryttiin ammattilaisillekin avointen tennisturnausten aikakauteen. Hän voitti samana vuonna Ranskan avointen loppuottelussa Rod Laverin ja vuonna 1970 Yhdysvaltain avointen loppuottelussa Tony Rochen. Vuosina 1971 ja 1972 hän oli paras Australian avoimessa turnauksessa. Vuonna 1974 hän pelasi neljännen kerran Wimbledonin kaksinpelin loppuottelussa mutta hävisi Jimmy Connorsille, ja näin Wimbledon jäi ainoaksi Grand Slam -turnaukseksi, jonka kaksinpelimestaruutta Rosewall ei onnistunut voittamaan. Nelinpelimestaruuksia hän voitti kaikissa neljässä Grand Slam -turnauksessa.


title: Ken Rosewall

text: Rosewall pelasi viimeisen ammattiottelunsa lokakuussa 1980. Samana vuonna hänet valittiin International Tennis Hall of Fameen.


title: Antietamin taistelu

text: Antietamin taistelu (tunnetaan etelävaltioissa myös "Sharpsburgin taisteluna") käytiin Yhdysvaltain sisällissodassa 17. syyskuuta 1862 Marylandissa Sharpsburgin lähellä ja Antietam Creek -nimisellä joella osana Maryland-sotaretkeä. Kyseessä oli sisällissodan ensimmäinen suurtaistelu, joka käytiin Pohjoisvaltioiden maaperällä. Antietam on verisin yksipäiväinen taistelu, joka on käyty Yhdysvaltojen maaperällä.


title: Antietamin taistelu

text: Robert E. Leen johtama Etelävaltioiden armeija oli edennyt Marylandiin, jolloin Unionin armeijan kenraalimajuri George B. McClellan käynnisti hyökkäyksen etenevää Leen armeijaa vastaan Antietam Creekin takaa. Aamulla 17. syyskuuta kenraalimajuri Joseph Hookerin joukot iskivät suurella voimalla Leen vasemman armeijan sivustaan. Hyökkäykset ja vastahyökkäykset riehuivat Millerin maissipellolla ja Dunkerin kirkolla. Unionin hyökkäykset kohti etelävaltioiden asemia Sunken Roadilla puhkaisivat etelävaltioiden rintaman, mutta saavutettua etua ei käytetty hyödyksi. Iltapäivällä kenraalimajuri Ambrose Burnsiden joukot vuorostaan kävivät hyökkäykseen, valtasivat Antietam Creekin ylittävän kivisillan ja etenivät kohti etelävaltioiden oikeaa sivustaa. Taistelun kriittisellä hetkellä etelävaltioiden armeijan kenraalimajuri A.P. Hillin divisoona saapui Harpers Ferrystä ja käynnisti vastahyökkäyksen, pakotti Burnsiden joukot perääntymään ja päätti taistelun. Unionin armeijaa vähälukuisempi Leen armeija oli kiinnittänyt kaikki voimansa taisteluun, kun taas McClellan oli käyttänyt vähemmän kuin kolme neljäsosaa. Yön aikana molemmat armeijat vahvistivat linjojaan. Kovista tappioista huolimatta Leen ja McClellanin armeijat kahakoivat koko 18. päivän, kunnes Lee veti joukkonsa joen eteläpuolelle.


title: Antietamin taistelu

text: Ylivoimasta huolimatta McClellan ei onnistunut kunnolla keskittämään joukkojaan, kun taas Lee pystyi vastaamaan jokaisen unionin armeijan hyökkäykseen ryhmittämällä joukkojaan. Joistain onnistumisistaan huolimatta McClellan ei onnistunut tavoitteissaan tuhota Leen armeija. Leen eteneminen Marylandissa kuitenkin päättyi ja hän joutui vetämään joukkonsa takaisin Virginiaan ilman McClellanin joukkojen häirintää. Antietamin taistelu päättyi taktisessa mielssä ratkaisemattomana, mutta strategisesti se oli Unionin voitto, koska vihollisen eteneminen pysähtyi.


title: Dinny Pails

text: Dennis "Dinny" Pails (4. maaliskuuta 1921 – 22. marraskuuta 1986) oli Britanniassa syntynyt australialainen tennispelaaja. Hän saavutti vuonna 1946 Australian avoimessa tennisturnauksessa miesten kaksinpelissä toisen sijan ja vuonna 1947 voiton. Molemmissa loppuotteluissa hänen vastustajanaan oli John Bromwich, ja molemmat loppuottelut kestivät täydet viisi erää.


title: S/S Halla IX

text: S/S Halla IX on teräsrunkoinen hinaaja, joka on rakennettu vuonna 1896 J.D. Stenberg & Söner konepajalla Helsingissä.


title: S/S Halla IX

text: Alus kuuluu Museoviraston perinnelaivarekisteriin ja se on Suomen Höyrypursiseuran alusrekisterissä.


title: Sarah Hughes

text: Sarah Elizabeth Hughes (s. 2. toukokuuta 1985) on yhdysvaltalainen taitoluistelija. Hän voitti naisten yksinluistelun kultaa vuoden 2002 talviolympialaisissa Salt Lake Cityssä.


title: Sarah Hughes

text: Hughes syntyi New Yorkin Great Neckissä perheensä kuudesta lapsesta neljäntenä. Hänen isänsä on irlantilaistaustainen kanadalainen ja äitinsä amerikanjuutalainen. Taitoluistelijakollega Emily Hughes on hänen nuorempi siskonsa.


title: Sarah Hughes

text: Hughes voitti Yhdysvaltain juniorimestaruuden jo vuonna 1998, ja hän debytoi aikuistason Yhdysvaltain-mestaruuskilpailuissa vuonna 1999. Hänen paras saavutuksensa taitoluistelun maailmanmestaruuskilpailuissa on pronssisija, jolle hän ylsi vuonna 2001.


title: Sarah Hughes

text: Hughes kelpuutettiin International Jewish Sports Hall of Fameen vuonna 2005. Hän on vuoden 2002 James E. Sullivan -palkittu.


title: Valasratsastaja

text: Valasratsastaja ("Whale Rider") on vuonna 2002 valmistunut uusiseelantilainen elokuva, jonka on ohjannut ja käsikirjoittanut Niki Caro vuonna 1987 ilmestyneen, Witi Ihimaeran "The Whale Rider" -romaanin pohjalta.


title: Valasratsastaja

text: Elokuva esitettiin ensimmäisen kerran Toronton elokuvajuhlilla 9. syyskuuta 2002.


title: Valasratsastaja

text: Keisha Castle-Hughes oli vuonna 2003 ehdolla parhaan naispääosan Oscar-palkinnon saajaksi, ollessaan 13-vuotias, mikä tekee hänestä kaikkien aikojen nuorimman tässä kategoriassa ehdokkuuden saaneen.


title: Valasratsastaja

text: Kun Paikea Apirana, ”Pai”, syntyi, hänen äitinsä ja kaksosveljensä kuolivat. Perinteen mukaan esikoispojasta pitäisi tulla heimon päällikkö. Pain isoisä Koro Apirana on vihainen Pain syntymästä ja alkaa syyttää tätä monista ongelmista, joita heimolle sattuu. Pai päättää lähteä isänsä kanssa pois isoisän syyttelyjen takia. Pai ei kuitenkaan tahdo jättää merta vaan päättääkin jäädä ja tulla heimon johtajaksi, vaikka onkin tyttö.


title: Jimmy Piersall

text: James Anthony ”Jimmy” Piersall (14. marraskuuta 1929 Waterbury, Connecticut – 3. kesäkuuta 2017 Wheaton, Illinois) oli yhdysvaltalainen baseballpelaaja (takakenttämies keskellä, "center fielder").


title: Jimmy Piersall

text: Piersall syntyi Waterburyssä, Connecticutissa. Hän pelasi ensimmäisen Major League Baseball -ottelunsa 7. syyskuuta 1950 ja viimeisensä 1. toukokuuta 1967. Hänen joukkueinaan olivat:Hän oli All Star -pelaajana vuosina 1954 ja 1956, ja hänet palkittiin Gold Glovella vuosina 1958 ja 1961. Hänellä oli kaksisuuntainen mielialahäiriö. Robert Mulligan ohjasi hänestä kertovan elokuvan "Fear Strikes Out" (1957), jossa baseballtähteä esitti Anthony Perkins.


title: Acker Bilk

text: Acker Bilk, oik. Bernard Stanley Bilk, tunnetaan nimellä ”Mr. Acker Bilk”, MBE (28. tammikuuta 1929 Pensford, Somerset – 2. marraskuuta 2014) oli brittiläinen jazz-klarinetisti.


title: Acker Bilk

text: Bilk liittyi vuonna 1954 Ken Colyerin yhtyeeseen mutta perusti sitten oman kokoonpanonsa ja nousi listoille kappaleellaan ”Summer Set”. Kansainväliseksi läpimurroksi osoittautui ”Stranger on the Shore” (1961). Vuonna 1984 hän levytti albumillisen Olavi Virran säveltämiä kappaleita.


title: A. P. Hill

text: Ambrose Powell Hill (9. marraskuuta 1825 – 2. huhtikuuta 1865) oli etelävaltioiden kenraali Yhdysvaltain sisällissodassa. Hän saavutti mainetta Hillin kevyeksi divisioonaksi kutsutun joukko-osaston johdossa, ja tuli myös yhdeksi kenraali Stonewall Jacksonin tunnetuimmista alaisista. Hän myös komensi yhtä Robert E. Leen komentaman Pohjois-Virginian armeijan armeijakuntaa ennen kuin kaatui taistelussa.


title: A. P. Hill

text: A. P. Hill eli ”Pikku Powell”, kuten hänen sotilaansa häntä kutsuivat, syntyi Culpeperissä Virginiassa vuonna 1825. Hän kävi Yhdysvaltain sotilasakatemian, josta valmistui vuonna 1847. Hänet komennettiin 1. tykistöön, jossa hän palveli toisena luutnanttina. Hän otti osaa Meksikon-sotaan ja hänet ylennettiin ensimmäiseksi luutnantiksi syyskuussa 1851. Vuosina 1855–1860 Hill työskenteli Yhdysvaltain rannikkovartiostossa.


title: A. P. Hill

text: Vuonna 1859 Hill nai Kitty Morgan McClung -nimisen nuoren lesken, jolloin hänestä tuli kahden tulevan etelävaltioiden ratsuväenkenraalin, John Hunt Morganin ja Basil W. Duken, lanko.


title: A. P. Hill

text: Maaliskuussa 1861 juuri ennen sisällissotaa Hill erosi armeijasta. Kun Virginia erosi unionista, Hillistä tuli 13. virginialaisen jalkaväkirykmentin majuri ja hän löysikin pian itsensä Bull Runin taistelukentältä. Hänestä tuli prikaatinkenraali seuraavassa helmikuussa.


title: A. P. Hill

text: Virginian niemimaalla käytyjen taistelujen aikana 1862 Hill ylennettiin jälleen hänen kunnostauduttuaan Williamsburgin taistelussa. Hänestä tuli kenraalimajuri ja yksi Leen luottoupseereista. Hillin kevyt divisioona, joka oli yksi etelävaltioiden armeijan suurimpia, kunnostautui Seven Daysin, Cedar Mountainin, toisen Bull Runin, Antietamin ja vielä Fredericksburgin taisteluissa. Hänen divisioonansa oli osa Stonewall Jacksonin armeijakuntaa. Sen jälkeen kun Jackson haavoittui kuolettavasti Chancellorsvillessä toukokuussa 1863, Hill otti armeijakunnan komennon ja haavoittui itsekin.


title: A. P. Hill

text: Jacksonin kuoleman jälkeen Hill ylennettiin kenraaliluutnantiksi ja hänestä tuli Leen kolmannen armeijakunnan komentaja, jota hän johti Gettysburgin kampanjassa 1863. Hän johti myös saman vuoden syyskampanjaa ja Overlandin kampanjaa sekä Petersburgin piiritystä 1864–1865. Hill kaatui Petersburgin taistelussa 2. huhtikuuta 1865. Unionin sotilas, korpraali John W. Mauck 138. Pennsylvanian rykmentistä onnistui ampumaan hänet hengiltä.


title: Uuselintarvike

text: Uuselintarvike on Euroopan parlamentin ja neuvoston säädöksen EY 258/97 mukaisesti elintarvike, jonka käyttö ihmisravinnoksi on ollut vähäistä EU-alueella ennen toukokuuta 1997. Uuselintarvikkeita ovat siten geeniteknisesti muunnellut elintarvikkeet ja niiden aineosat, sekä mikrobeista, sienistä, levistä, kasveista ja eläimistä hyödynnettävät uudet elintarvikelähteet, uudet elintarvikkeiksi sopivat yhdisteet ja uudet elintarvikeprosessit. Säädös ei koske lisäaineita ja aromeja.


title: Uuselintarvike

text: Vastuu merkittävän elintarvikekäyttöhistorian todistamisesta on elintarviketoimijalla. Elintarviketurvallisuusvirasto Evira arvioi toimijan toimittaman aineiston yhdessä muiden jäsenmaiden uuselintarvikeasiantuntijoiden kanssa EU:ssa yhdessä laaditun ohjeistuksen avulla. Esimerkiksi merkittävää käyttöhistoriaa arvioitaessa sota-ajan käyttöä ei huomioida, koska ”pula-aikana” ravinnoksi saattoivat kelvata myös elintarvikkeeksi nykykäsityksen mukaan kelpaamattomat kasvit, joiden turvallisuudesta ihmiselle ei voida olla varmoja.


title: Uuselintarvike

text: Uuselintarvikkeiden turvallisuus ihmiselle on todistettava markkinointiluvan saamiseksi. Ensimmäisen turvallisuusarvion suorittaa jäsenmaa, joka aikoo tuoda tuotteen ensimmäisenä markkinoille. Tämän jälkeen muiden jäsenmaiden asiantuntijoilla on 60 päivää aikaa kommentoida ja esittää mahdollisia vastalauseita. Mikäli hakemuksesta on esitetty perusteltuja vastalauseita, siirtyy asia komission käsiteltäväksi. Komissio konsultoi asiasta EU:n pysyvää elintarvikekomiteaa ja mahdollisesti elintarvikkeiden tiedekomiteaa. Äärimmäisissä tapauksissa hakemuksen käsittely siirtyy vielä Euroopan neuvostolle.


title: Uuselintarvike

text: Mikäli tuotteet ovat olennaisesti perinteisten kaltaisia eikä esimerkiksi geenimuunneltu tuote eroa luonnollisesta, voidaan turvallisuusarvioinnissa hyödyntää ilmoitusmenettelyä. Muun muassa kasviöljyjä ja geenimuunnelluista maissista ja rapsista prosessoituja tuotteita on hyväksytty ilmoitusmenettelyllä.


title: Uuselintarvike

text: Suomessa markkinointilupahakemukset jätetään Eviraan kauppa- ja teollisuusministeriön alaisuudessa toimivan uuselintarvikelautakunnan arvioitavaksi.


title: Drake & Josh

text: Drake & Josh on Dan Schneiderin luoma televisiosarja, jota on esitetty Nickelodeon-televisiokanavalla vuodesta 2004. Pääosia sarjassa esittävät Drake Bell (Drake Parker) ja Josh Peck (Josh Nichols) muita näyttelijöitä ovat mm. Miranda Cosgrove (Megan Parker), Jonathan Goldstein (Walter Nichols) ja Nancy Sullivan (Audrey Parker-Nichols).


title: Deutsche Oper

text: Deutsche Oper ("saksalainen ooppera") voi tarkoittaa:


title: Stonewall Jackson

text: Thomas Jonathan "Stonewall" Jackson (21. tammikuuta 1824 –10. toukokuuta 1863) oli Etelävaltioiden kenraali Yhdysvaltain sisällissodassa ja eniten mainetta niittänyt Etelävaltioiden armeijan komentaja Robert E. Leen jälkeen.


title: Stonewall Jackson

text: Hän oli syntynyt Clarksburgissa Länsi-Virginiassa vuonna 1824. Hän kävi Yhdysvaltain sotilasakatemian ja otti osaa Meksikon–Yhdysvaltain sotaan tykistössä. Sisällissodan alkaessa hän oli sotilasakatemia Virginia Military Institute VMI:n opettaja. Sisällissodan alettua hän otti osaa ensimmäiseen Bull Runin taisteluun, jossa sai kuuluisan lempinimensä ”Stonewall” eli kiviseinä. Nimitys tulee kenraali Barnard Elliot Been lausahduksesta jonka mukaan ”Jackson joukkoineen oli vihollista vastassa kuin kivimuuri”. Hän saavutti eniten kuuluisuutta Shenandoahin laakson sotaretkensä aikana vuonna 1862 ja Pohjois-Virginian armeijan komentajana. Hän saavutti menestystä myös etelälle voittoisassa Fredericksburgin taistelussa. Hänen omat joukkonsa ampuivat häntä Chancellorsvillen taistelussa ja hän kuoli käden amputoinnin komplikaatioihin ja keuhkokuumeeseen muutamia päiviä myöhemmin.


title: Stonewall Jackson

text: Häntä pidetään yhä Yhdysvaltain historian nerokkaimpana strategina. Kuultuaan hänen kuolemastaan kenraali Lee lausui että Jackson menetti vasemman kätensä, minä oikean.


title: Liskohaukka

text: Liskohaukka ("Kaupifalco monogrammicus") on afrikkalainen päiväpetolintu ja sukunsa ainoa edustaja. "Kaupifalco"-suvun nimesi Bonaparte 1854 Johann Jakob Kaupin kunniaksi.


title: Liskohaukka

text: Linnun pituus on noin 35–38 senttimetriä ja paino 250–280 grammaa, naaras on hiukan suurempi. Se on varpushaukan kokoluokkaa oleva pitkäjalkainen petolintu, jonka höyhenpuku on harmaa, vatsapuolelta tummaraitainen. Koivet ja nokka ovat punertavat. Vaaleassa kurkussa on musta pystyjuova. Sukupuolet ovat samanvärisiä. Saalistaessaan se voi lekutella pysyen ilmassa paikallaan.


title: Liskohaukka

text: Liskohaukka elää Afrikassa Saharan eteläpuolella Etelä-Afrikkaan saakka noin 13 miljoonan neliökilometrin laajuisella alueella. Maailman populaation koko on 100 000–1 000 000 yksilöä ja lajin kanta on elinvoimainen.


title: Liskohaukka

text: Avoimet, harvapuiset metsät, savanni ja pensaikkoalueet.


title: Liskohaukka

text: Pesä on risuista rakennettu ja sijaitsee puun oksanhaarassa tai palmun latvassa. Naaras munii 1–3 valkoista munaa ja hautoo yksin. Koiras tuo hautovalle naaraalle ruokaa.


title: Liskohaukka

text: Nimensä mukaisesti liskohaukka syö liskoja ja muita pieniä matelijoita mutta myös lintuja, pikkunisäkkäitä ja isoja hyönteisiä.


title: Masters of the Universe

text: Masters of the Universe (lyh. MOTU, tunnettu myös nimellä He-Man päähahmon mukaan) on yhdysvaltalaisen leluja valmistavan Mattel-yhtiön alun perin vuonna 1982 lanseeraama lelusarja. Alkuperäisen lelusarjan pohjalta on tuotettu muun muassa lukuisia sarjakuvajulkaisuja, kirjoja, lauta- ja videopelejä, neljä animaatiosarjaa sekä elokuva. Masters of the Universen tapahtumien keskipisteessä ovat päähahmo He-Man ja tämän vastustaja Skeletor, joiden välillä käydään keskinäistä taistelua hyvän ja pahan välillä.


title: Masters of the Universe

text: Mattel valmisti alkuperäisen Masters of the Universen leluja vuosina 1982-1988. Yhtiö palkkasi muun muassa käsikirjoittaja Donald F. Glutin ja piirtäjä Earl Noremin luomaan lelusarjan hahmojen ympärille ensimmäiset tarinat ja hahmot sekä tapahtumapaikaksi Eternian planeetan kohteineen. Filmation-yhtiö aloitti vuonna 1983 lelusarjan rinnalle luodun animaatiosarjan "He-Man and the Masters of the Universe", jonka myötä lelusarjasta tuli yksi 1980-luvun keskeisimmistä ilmiöistä. Lelusarjan myynti ja suosio laskivat vuosikymmenen puolivälin jälkeen. Mattel toivoi vuonna 1987 ensi-iltansa saaneen "Masters of the Universe" -elokuvan palauttavan myös lelusarjan suosion, mutta se sai kielteisen vastaanoton eikä menestynyt taloudellisesti.


title: Masters of the Universe

text: Vuonna 1989 Mattel palautti Masters of the Universen markkinoille uuden lelu- ja animaatiosarjan turvin. Uusi lelusarja sai kuitenkin laimean vastaanoton, eikä se saavuttanut edeltäjänsä kaltaista menestystä, jota Mattel oli tavoitellut. 2000-luvun alussa Mattel toi markkinoille alkuperäisiä leluja mukailleen lelusarjan, joka ei lupaavasta alustaan huolimatta saavuttanut kaivattua menestystä. Sittemmin Masters of the Universe on tehnyt paluun lelumarkkinoille, kun 1980-luvun lelusarjan mukaisia figuureja on alettu valmistaa uudelleen keräilijöiden ja uusien fanien iloksi.


title: Masters of the Universe

text: Mattel toi "Masters of the Universen" ensimmäisen lelusarjan markkinoille vuoden 1981 lopulla ja ensimmäinen, Filmationin tuottama animaatiosarja "He-Man and the Masters of the Universe" sai ensiesityksensä Yhdysvalloissa vuonna 1983. Sarjaa tuotettiin kahden vuoden aikana yhteensä 130 jaksoa, minkä jälkeen seurasi spin-off-sarja "" He-Manin kaksoissisaren She-Ran seikkailuista.


title: Masters of the Universe

text: Vuonna 1987 ensi-iltansa saaneessa "Masters of the Universe" -elokuvassa He-Mania näytteli Dolph Lundgren ja Skeletoria Frank Langella. Mattel toivoi elokuvan lisäävän lelujen laskuun kääntyneitä myyntilukemia, mutta sitä vastoin elokuva ei juurikaan tuonut leluille tai sarjakuvajulkaisuille lisää näkyvyyttä. Elokuvalle käsikirjoitettiin myös jatko-osa mutta tuotantoyhtiö Cannon Films oli taloudellisissa ongelmissa eikä voinut maksaa Mattelille tarvittavia maksuja hahmojen käyttämisestä uudessa elokuvassa.


title: Masters of the Universe

text: Suomessa Satellite-sarjakuvakustantamo julkaisi 1980-luvun lopulla myös suomen kielelle käännettyä "Masters of the Universe" -sarjakuvalehteä.


title: Masters of the Universe

text:
1990-luvun alussa tuotettiin uusi, 65 jakson mittainen animaatiosarja "The New Adventures of He-Man", joka siirsi He-Manin ja Skeletorin futuristiseen ympäristöön ja uuteen maailmaan nimeltä Primus. Sekä animaatiosarja että sen pohjalta tuotettu uusi lelusarja epäonnistuivat taloudellisissa tavoitteissaan uusia "He-Man and the Masters of the Universen" menestys. Myös 2000-luvun samanniminen animaatiosarja "He-Man and the Masters of the Universe" jäi vajaan kahden vuoden ja 39 jakson mittaiseksi.
Muita sarjassa esiintyneitä hahmoja olivat muun muassa Skeletorin johtamiin Pahuuden sotureihin lukeutuneet Evil-Lyn, Stinkor, Petomies, Mer-Man, Webstor, Jitsu, Whiplash ja Tri-Klops. Muihin He-Manin vastustajiin Pahuuden sotureiden ohella lukeutuivat myös kuningas Hissin johtamat Käärmemiehet ja Hordakin johtamat Kauhujoukot. He-Manin ja eternialaisten liittolaisia olivat esimerkiksi Stratos, Ram Man, Man-E-Faces, Wind Raider, Buzz-Off, Orko ja Mekaneck.


title: Röyhkeä diplomaatti

text: Röyhkeä diplomaatti on 27. joulukuuta 2007 MTV3:lla alkanut suomalainen komediasarja. Sarjan ovat käsikirjoittaneet Mari Perankoski, Juha Jokela, Johanna Vuoksenmaa, Miira Karhula, Outi Ikonen ja Olli Haikka.


title: Röyhkeä diplomaatti

text: Sarja kertoo Ulkoministeriön kauppapoliittisesta osastosta ja sen työntekijöistä. Merita Laurén (Miitta Sorvali) on poliittisesti epäkorrektein ja epäpätevin apulaisosastopäällikkö, joka ei osaa ottaa työtänsä liian vakavasti. Osastolle saapuu harjoittelija Liisa (Mari Perankoski), jonka hartioille jää kaikki osaston työt. Merita inhoaa Liisaa ja käyttää häntä hyväksi. Suomen kansainvälisiä suhteita ylläpitäessä työt osastolla sujuvat siinä sivussa.


title: California Girls

text: California Girls on yksi Beach Boysin tunnetuimmista kappaleista. Kappaleen sävelsi, tuotti, sovitti ja osittain sanoitti Brian Wilson. Laulun toinen sanoittaja Mike Love myös laulaa kappaleen säkeet. Se ilmestyi singlenä vuonna 1965, albumilta "Summer Days (And Summer Nights!!)", ja nousi Amerikan listan sijalle 3. Kappaleella lauloi myös yhtyeeseen juuri äskettäin liittynyt Bruce Johnston.


title: California Girls

text: Kappaletta on pidetty surf-musiikin arkkityyppinä ja klassikkona, ja se on erilaisissa kriitikoiden listauksissa ollut Beach Boysin arvostetuimpia sävellyksiä Good Vibrationsin ja God Only Knowsin jälkeen.


title: California Girls

text: Van Halenin laulaja David Lee Roth coveroi kappaleen menestyksekkäästi vuoden 1985 EP:lleen "Crazy from the Heat". Versiolla laulaa myös Beach Boysin Carl Wilson. New Musical Express -lehti valitsi "California Girlsin" kaikkien aikojen 30. parhaaksi singleksi vuonna 1976.  Kappale on myös osa Rock and Roll Hall of Famen listaa "500 Songs that Shaped Rock and Roll".


title: Alexanderplatzin rautatieasema

text: Alexanderplatzin rautatieasema on tärkeä solmukohta Berliinin S-Bahn-, U-Bahn- ja Regionalbahn-verkostolla. Se sijaitsee Berliinin itäisessä keskustassa Alexanderplatzin laidalla. Vuonna 2006 Alexanderplatzin rautatieasema oli Berliinin kolmanneksi vilkkain Regionalbahn-asema Friedrichstraßen ja Zoologischer Gartenin rautatieasemien jälkeen. Kaukojunat eivät asemalla pysähdy.


title: Alexanderplatzin rautatieasema

text: Alexanderplatzin rautatieaseman maanpäällinen osa sijaitsee Berliinin läpi itä-länsi-suunnassa kulkevalla korkoradalla ("Stadtbahn") ja sillä pysähtyvät Regionalbahnin lisäksi S-Bahn-linjat S5, S7 ja S75. Aseman alla sijaitsee yksi Berliinin U-Bahnin suurimmista asemista, joka on kolmen linjan (U2, U5 ja U8) kohtauspaikka.


title: Alexanderplatzin rautatieasema

text: Asema on avattu vuonna 1882.


title: MiFID

text: MiFID on EU:n rahoitusmarkkinoita sääntelevä direktiivi (Markets in Financial Instruments Directive, 2004/39/EY). Direktiivi annettiin huhtikuussa 2004 ja sitä täydentävä asetus sekä täytäntöönpanodirektiivi annettiin syksyllä 2006. Direktiivi sääntelee sijoituspalvelujen tarjoamista, kuten sijoitusneuvontaa, omaisuudenhoitoa ja arvopaperivälitystä.


title: MiFID

text: Direktiivin tavoitteena on kehittää EU:n sisämarkkinoiden toimintaa, yhdenmukaistaa jäsenvaltioiden säännöksiä, helpottaa sijoituspalveluiden tarjoamista jäsenvaltiosta toiseen, lisätä kilpailua arvopaperimarkkinoilla ja parantaa sijoittajan suojaa.


title: MiFID

text: Suomessa direktiivi saatettiin voimaan säätämällä uusi laki sijoituspalveluyrityksistä ja tekemällä muutoksia mm. arvopaperimarkkina- ja sijoitusrahastolakiin. Uudet säännökset tulivat voimaan 1.11.2007.


title: MiFID

text: MiFID direktiivi (2004/39/EY) on korvattu 3.1.2018 alkaen MiFID II direktiivillä (2014/65/EU) sekä MiFIR asetuksella (EU N:o 600/2014).


title: MiFID

text: MiFID II direktiivi ja MiFIR asetus nähtiin tarpeellisiksi muuan muassa siitä syystä, ettei MiFID I direktiivin katsottu tarkoituksestaan huolimatta tarjoavan riittäväntasoista sijoittajansuojaa. MiFID direktiivin uudistamistarpeeseen vaikuttivat niin finanssikriisi kuin myös markkinakehitys.


title: MiFID

text:
MiFID II direktiivin yhtenä keskeinä tavoitteena onkin pidetty nimenomaan sijoittajansuojan parantamista ja edistämistä. Toisena keskeisenä tavoitteena on pidetty läpinäkyvyyden lisäämistä rahoitusvälineillä käytävässä kaupankäynnissä.
Suomessa MiFID II direktiivi ja MiFIR asetus johtivat useisiin lakimuutoksiin. Tämän johdosta säädettiin uusi laki kaupankäynnistä rahoitusvälineillä, joka kumosi aiemman samannimisen lain. Tämän lisäksi sijoituspalvelulakiin tehtiin lukuisia muutoksia ja muutoksia aiheutui myös lakiin Finanssivalvonnasta sekä joukkorahoituslakiin. Nämä lainmuutokset tulivat voimaan 3.1.2018.


title: Meriputki

text: Meriputki ("Angelica archangelica" ssp. "litoralis") on sarjakukkaisiin kuuluva kaksi- tai kolmevuotinen onttovartinen putkilokasvi. Se on merenrannoilla kasvava väinönputken alalaji.


title: Meriputki

text: Meriputken ulkonäköerot väinönputkeen ovat pieniä. Sen sarjakukintojen pikkusarjojen perät ovat karvattomia ja sarjojen suojuslehdet lyhyemmät. Meriputken hedelmä on 5–6 mm pitkä, soikeampi ja matalauurteisempi kuin väinönputkella. Hedelmät ovat pistävänhajuisia.


title: Meriputki

text: Suomessa meriputkea tavataan kaikilla rannikoilla paitsi Keski-Pohjanmaalla. Suomenlahden ja Ahvenanmaan rannikolla se on runsas. Meriputki kasvaa merenrannoilla, jotka ovat avoimia ja kivikkoisia.


title: Carl Friedrich August Meisner

text: Carl Friedrich August Meisner (6. tammikuuta 1765 Ilfeld, Hannover–12. helmikuuta 1825 Bern) oli saksalainen lintutieteilijä.


title: Carl Friedrich August Meisner

text: Meisnerin isä oli Karl Friedrich Meisner, Ilfeldin keisarillisen pedagogin johtaja. Meisner avioitui ensimmäisen kerran 1799 Rosina Elisabetha von Steigerin kanssa, toistamiseen 1805 Margaritha Fueterin kanssa. Meisner opiskeli luonnonhistoriaa ja filologiaa Göttingenissä 1782–1784. Vuosina 1786–1792 hän toimi kotiopettajana ja opettajana Bremenissä. 1799–1824 hän oli berniläisen yksityiskoulun johtaja. 1805 alkaen hän toimi luonnontutkimuksen ja maantieteen professorina Bernin akatemiassa.


title: Carl Friedrich August Meisner

text: 1804 hän julkaisi linnustoselvityksen "Systematisches Verzeichniss der Vögel der Schweiz". 1815 hän julkaisi yhdessä Heinrich Rudolph Schinzin (1777–1861) kanssa kirjan Sveitsin linnuista "Die Vögel der Schweiz".


title: Carl Friedrich August Meisner

text: Meisner tutki myös kasveja ja nimesi "Gunnera"-suvun Gunneruksen kunniaksi. Linnuista Meisner nimesi ainakin kivikkopyyn ("Alectoris graeca").


title: Hackescher Marktin rautatieasema

text: Hackescher Marktin rautatieasema (, tunnettiin vuosina 1882–1951 nimellä "Bahnhof Börse", vuosina 1951–1992 nimellä "Bahnhof Marx-Engels-Platz") on rautatieasema Berliinin S-Bahn-verkostolla. Se sijaitsee samannimisen aukion laidalla kaupungin itäisessä keskustassa.


title: Hackescher Marktin rautatieasema

text: Vuonna 1882 valmistunut asema kuuluu kaupungin läpi itä-länsi-suunnassa kulkevaan korkorataan ("Stadtbahn") ja on yksi harvoista tämän radan asemista, jotka ovat säilyneet alkuperäisessä asussaan.


title: Hackescher Marktin rautatieasema

text: Aseman alla sijaitsee monia erilaisia ravintoloita, kahviloita ja baareja.


title: Hackescher Marktin rautatieasema

text: Hackescher Marktilla pysähtyvät S-Bahnin linjat S5, S7 ja S75. Aseman edestä liikennöi lisäksi useita raitiovaunu- ja bussilinjoja.


title: Pienoissukellusvene

text: Pienoissukellusvene on pienikokoinen, yleensä joihinkin erityistehtäviin rakennettu sukellusvene. Miehistönä on yksi tai korkeintaan muutama henkilö.


title: Pienoissukellusvene

text: Toisen maailmansodan aikana Japani oli pienoissukellusveneiden kehittäjänä edelläkävijä. Japanin laivasto käytti jo Pearl Harborin hyökkäyksessä kuutta kaksipaikkaista pienoissukellusvenettä. Menestys oli huono: viisi venettä upotettiin ja kuudes ajautui hietikolle.


title: Pienoissukellusvene

text: Hietikolle ajautuneesta aluksesta yhdysvaltalaiset saivat sodan ensimmäisen japanilaisen sotavangin, aliluutnantti Kazuo Sakamakin; hänen kakkosmiehensä kaatui, kuten muutkin pienoissukellusveneiden miehet.


title: Pienoissukellusvene

text: Toisen maailmansodan lopulla Japanin sukellusveneet voitiin varustaa "Kaiten"-nimisillä torpedosta kehitetyllä itsemurha-aluksilla.


title: Pienoissukellusvene

text: Rakenteeltaan "Kaiten" perustui tavanomaiseen torpedoon, jota oli suurennettu rakentamalla paineistettu yhden hengen ohjaamo ja periskooppi. Joissakin aluksissa oli vedenalaiset kuuntelulaitteet maalin seuraamiseksi. Ohjaajalla oli varmuuden vuoksi kevytsukeltajan varusteet eli kuivapuku ja hapenkierrätin.


title: Pienoissukellusvene

text: Torpedoalukset oli tavallisesti kiinnitetty emoveneen kanteen paineistetun yhdyskäytävän välityksellä, jottei emoveneen tarvinnut nousta pintaan kun ohjaaja siirtyi alukseen. "Kaiten" voitiin myös laukaista matkaan veden alla.


title: Pienoissukellusvene

text: "Kaiten" oli Japanin laivaston itsemurha-aseista tehokkain, mutta myös kallein. Sitä käytettiin vain kaikkein arvokkaimpia maaleja vastaan, joita olivat yhdysvaltalaisten suurimmat taistelulaivat ja lentotukialukset. Esimerkiksi risteilijöitä tai öljytankkereita ei pidetty "Kaitenin" arvoisina maaleina. Sota ehti loppua, ennen kuin suurinta osaa valmistetuista torpedoista ehdittiin käyttää. Varmasti tiedetään vain neljän "Kaiten"-hyökkäyksen onnistuneen.


title: Pienoissukellusvene

text: "Kaiten"-sanalla on suomeksi kaksikin merkitystä, joko ”"Taivaan muuttaja"” tai laajemmin ”"Uusi päivä alkaa, suuria muutoksia tulossa"”.


title: Pienoissukellusvene

text: Japani rakensi myös varsinaisia sukellusveneitä itsemurhatehtäviin. Alustyypin nimi oli "Kairyū", ().


title: Pienoissukellusvene

text: Alukset perustuivat Japanin laivaston Pearl Harborin hyökkäyksessä käyttämiin pienoissukellusveneisiin, joita oli myös kolmipaikkaisia versioita. Veneen keulaan asennettiin tonnin painoinen laivatykin kranaatti, jonka piti läpäistä suurimpienkin yhdysvaltalaisten taistelulaivojen vedenalainen panssari.


title: Pienoissukellusvene

text: Aluksissa oli lisäksi kaksi 457 mm torpedoa, jotka pystyttiin ampumaan erikseen esimerkiksi taistelulaivaa suojelevan hävittäjän tuhoamiseksi. Torpedot saattoi virittää myös räjähtämään yhdessä keulapanoksen kanssa. Miehistöllä oli sukellusvarusteet ja hapenkierrättimet.


title: Pienoissukellusvene

text: Aluksissa oli poistumiskammio ja varasto tarramiinoille, koska niitä haluttiin käyttää myös sabotaasihyökkäyksiin. Yhtäkään näistä itsemurha-aluksista ei ehditty käyttää taistelussa: ne varattiin Japanin kotisaarille tapahtuvan maihinnousun torjuntaan. Maihinnousua ei koskaan tapahtunut.


title: Pienoissukellusvene

text: Mediassa Kairyū-alukset on usein sekoitettu "Kaiten"ien kanssa. Muutamia säilyneitä Kairyū-aluksia on museoituina Japanissa.


title: Pienoissukellusvene

text: Italialaiset kehittivät omaperäisen kaksipaikkaisen "Maiale"-pienoissukellusveneen (), jota joissakin asiaa käsittelevissä artikkeleissa kutsutaan nimellä "ihmistorpedo".


title: Pienoissukellusvene

text: Alus oli hiukan pidennetty torpedo, johon oli asennettu ohjailulaitteet ja kaksi satulaa selkään: taistelukärki vaihdettiin irrotettavaksi. Aluksissa ei ollut minkäänlaista ohjaamokuomua. Miehistönä oli kaksi laitesukeltajaa, yleensä upseeri ja aliupseeri. Alus ajettiin pinta-ajona kohteen lähelle, sillä suunnistamiseen oli käytössä ainoastaan ohjaajan rannekompassi. Alukset oli varustettu painevedellä toimivilla leikkureilla sukellusveneverkkoja varten. Vihollisen kuuntelulaitteet olisivat kuitenkin havainneet leikkurien äänen helposti, joten niitä ei yleensä käytetty. Lisäksi sukellusveneverkoissa oli hälyttämään tarkoitettuja räjähteitä, jotka saattoivat olla vaarallisia suojattomille rynnäkkösukeltajille. Hyökkäystä varten yleensä odotettiin verkon avaamista jonkin aluksen kulkua varten ja sukellusalus ajoi samalla sisään pohjaa pitkin. Tämä käytäntö loppui kun britit alkoivat pudotella rynnäkkösukeltajien surmaksi käsikranaatteja veteen aina kun verkko avattiin.


title: Pienoissukellusvene

text: Menestyksekkäimmin sukellustorpedoja käytettiin Italian laivaston sukellushyökkäyksissä Aleksandrian satamaan Egyptissä joulukuussa 1941 ja Gibraltarin satamaan vuosina 1942–1943.


title: Pienoissukellusvene

text: Myös britit kokeilivat tätä järjestelmää sotasaaliiksi saatujen italialaisalusten "Chariotiksi" nimetyillä kopioilla. Ensimmäinen hyökkäysyritys tehtiin taistelulaiva Tirpitziä vastaan, mutta aseet karkasivat hinauksesta kesken kaiken.


title: Pienoissukellusvene

text: Samaan aikaan alustyyppiä kehitettiin muuallakin; britit suunnittelivat sittemmin kuuluisan X-luokan, jonka alkuperäinen käyttötarkoitus oli iskeä vahvasti suojattua taistelulaiva Tirpitziä vastaan saksalaisaluksen erikoistukikohdassa Norjan Kåfjordissa. Aluksia rakennettiin kaikkiaan kahdeksan, joista kahta käytettiin koulutukseen. Aluksen toimintasäde oli niin pieni, että se piti hinata lähelle kohdettaan tavallisella sukellusveneellä. Tätä varten valmistettiin erityiset puhelinjohdolla varustetut hinausköydet, joista kolme oli tehty hampusta ja kolme nailonista. Hinauksen ajan X-aluksista vastasi kolmihenkinen siirtomiehistö ja varsinainen nelimiehinen hyökkäysmiehistö lepäsi hinaavassa sukellusveneessä.


title: Pienoissukellusvene

text: Hyökkäys, koodinimeltään operaatio Lähde ("Source") oli menestys, vaikka kaikki kolme perille päässyttä alusta menetettiin. Kuudesta operaatioon lähteneestä pienoissukellusveneestä kaksi menetettiin siirtomiehistöineen hinausoperaation aikana ja kuudes eksyi hyrräkompassivaurion vuoksi. Polttoaineen huvetessa uhkaavasti se palasi emälaivansa luokse ja hinattiin takaisin Skotlantiin.


title: Pienoissukellusvene

text: Yhteensä kahdeksan tonnia amatolipanoksia räjähti Tirpitzin pohjaa vasten ja alus vaurioitui taistelukelvottomaksi. Lopullisesti Tirpitz tuhottiin lentopommituksella hiukan yli vuotta myöhemmin.


title: Pienoissukellusvene

text: Kuusi veneiden kahdestatoista miehestä kaatui ja yksi, viime hetkellä uponneesta aluksestaan pois päässyt X-5-aluksen sukeltaja, sai pysyviä keuhkovammoja. Kaikki operaatiosta hengissä selvinneet pienoissukellusvenemiehet saivat Viktorian ristin kuningas Yrjö VI:ltä.


title: Pienoissukellusvene

text: X-aluksista kehitettiin parannettu XE-malli, joka menestyi eri sotatoimissa hyvin. XE-3 (yliluutnantti Ian Fraser) upotti Singaporen satamassa panostensa avulla japanilaisen risteilijä Takaon. Fraser ja panokset Takaoon kiinnittänyt hänen sukeltajansa ylimatruusi James Magennis saivat myös Viktorian ristin, muut kaksi miehistön jäsentä Laivaston ristin


title: Pienoissukellusvene

text: Saksan pienoissukellusveneet perustuivat miehitettyyn torpedoon, "Negeriin", joka kulki osittain pinnalla eikä pystynyt sukeltamaan. Alus oli rakennettu torpedosta, josta oli poistettu räjähteet ja asennettu tilalle lasikuvulla verhottu ohjaamo. Lasikuvussa oli edessä tähtäinhahlo ja aluksen kärjessä korkea tähtäinpiiska. Lasikupu ja piiska jäivät näkyviin aluksen liikkuessa.


title: Pienoissukellusvene

text: Kokeet aluksesta konstruoidulla sukeltamaan pystyvällä mallilla eivät onnistuneet: koska alukseen ei voitu saada periskooppia, se oli sokea veden alla ollessaan. Ohjaajalla oli kuivapuku ja hapenkierrätin. Aseena oli kuljetustorpedon alapintaan kiinnitetty tavallinen torpedo.


title: Pienoissukellusvene

text: Kun tämä uusi ase oli esitelty valtakunnanjohdolle, Adolf Hitler vaati heti kovia tuloksia: hänen mielestään lähtökohta olisi 6 - 8 vihollisen taistelulaivan upottaminen, koska se olisi hänen mielestään murskaava isku maihinnousun moraalille. Suuramiraali Dönitz kauhistui moista vaatimusta, mutta lähetti torpedot matkaan.


title: Pienoissukellusvene

text: Mutta tähän menestys loppuikin: koska lasikupu jäi pinnalle ja maalien erottaminen vaati kuutamoa, myös vastapuoli näki yökiikareillaan hyökkäävät, tulitukselle täysin suojattomat alukset. Jotkut happihengitykseen tottumattomat kuljettajat nukahtivat ja heidät vangittiin ajelehtivasta aluksestaan. Lopulta suuramiraali Dönitz sai tarpeekseen sataa prosenttia hipovista tappioista ja määräsi alukset poistettavaksi käytöstä.


title: Pienoissukellusvene

text: Ratkaisuksi kehitettiin yhden miehen pienoissukellusveneitä, joita rakennettiin useitakin malleja, tunnetuimpana Biber. Niille sattui kaksi tuhoisaa onnettomuutta, kun laitevika tai erehdys sai torpedon karkaamaan tukikohdassa ja kummallakin kerralla tuhoamaan liki kolmekymmentä Biberiä. Jälkimmäinen kerta oli jopa tuhoisampi, koska useimmat miehet olivat jo aluksissaan kun onnettomuus tapahtui kesken torpedojen lastauksen


title: Pienoissukellusvene

text: Kaiken kaikkiaan saksalaisten pienoissukellusveneiden osuus sotatoimissa jäi mitättömäksi: niitä oli liian vähän liian myöhään. Menestyksekkäin osa niiden toimintaa olivat ns. voimatkat: torpedojen paikalle kiinnitettiin painetiiviitä ruokasäiliöitä ja alukset kuljettivat niitä saarroksissa olleisiin satamiin, muun muassa Hollannin Ijmuideniin.


title: Pienoissukellusvene

text: Sotilaallisen käytön lisäksi pienoissukellusveneistä kehitettiin myös merenalaisiin tutkimus- ja työtehtäviin soveltuvia aluksia. Aluksiin asennettiin mekaanisia käsivarsia ja muita työkaluja. Myös kamera- ja luotainjärjestelmät kehittyivät.


title: Pienoissukellusvene

text:
Uranuurtaja on jo vuonna 1963 vesille laskettu Woods Holen tutkimuskeskuksen "Sea Cliff" -luokan prototyyppialus Alvin.
Alus oli ensimmäinen sukellusvene, joka laskeutui RMS Titanicin hylylle kuvaamaan sitä lähietäisyydeltä. Ohjaajana toimi tekniikan tohtori Robert Ballard.


title: Pienoissukellusvene

text: Aluksen ensimmäinen mittava tehtävä oli vuonna 1966 tapahtunut mereen kadonneen ydinpommin nosto Espanjan vesillä Palomaresin ulkopuolella 870 metrin syvyydestä. Tuolloin Alvin löysi aseen ja yhdessä kauko-ohjatun CURV -robotin kanssa kiinnitti siihen nostovaijerit joilla se saatiin ylös.


title: Pienoissukellusvene

text: Toinen merkittävä tähän työhön osallistunut pienoissukellusvene oli Reynolds Metalsin rakentama Aluminaut; se poikkeaa Alvinista sikäli, että siinä ei ole ikkunoita, vaan havainnot tehdään etupäässä suljetun piirin television avulla; aluksessa on lisäksi lajissaan ensimmäisiin kuulunut laaja luotaimen näyttöruutu, ns. vesiputousnäyttö. Alus onkin uranuurtaja näiden laitteistojen kehityksessä. Tammikuussa 2008 se on kestosäilytyksessä Norfolkin Hampton Roadsin laivastoasemalla.


title: Pienoissukellusvene

text: Kolmas mukana ollut sukellusvene oli yhden miehen "Perry Cubmarine", jonka toimintasäde ulottui 300 metrin syvyyteen. Matalimman etsinnän eli 100 metrin syvyyteen toimittivat Sealab II -tukiasemasta käsin toimineet saturaatiosukeltajat.


title: Pienoissukellusvene

text: Sukeltajien työn täydensi ja tarvittavat etsintäkartat laati pinnalta käsin laivue viistokaikuluotainta hinanneita miinanraivaaja-aluksia


title: Pienoissukellusvene

text: Keväällä 1969 järjestettiin Kalifornianlahdella pienoissukellusveneiden kokoontuminen, johon saapui seitsemän alusta: Jacques Cousteaun kaksi "Vesikirppua", Lockheedin "Deep Quest", North American Rockwellin "Beaver", General Motorsin "Dowb", General Dynamicsin "Star II" ja General Oceanographicsin "Nekton". Aluksilla tehtiin sukelluksia ryhmissä ja erikseen viikon ajan, ja alueelta sekä alusten eri toiminnoista saatiin koottua odotettua enemmän tietoa.


title: Pienoissukellusvene

text: Sukellusveneissä suosittu ydinvoima on harvinainen voimanlähde pienoissukellusveneelle: ainoastaan yhdysvaltalainen NR-1 oli ydinvoimakäyttöinen. Miehistöön kuului viisi jäsentä, lisäksi mukaan mahtui kuusi henkeä. Aluksessa oli työkäsivarret, kolme tarkkailuikkunaa, lukuisia kameroita, voimakkaat ulkopuoliset kohdevalot ja ulkoisia näytekoreja, jotka ilmalukon avulla voitiin veden allakin nostaa alukseen sisään tyhjennettäviksi. Pohjassa työskentelyä varten aluksessa oli kaksi tukivartta, joiden päässä oli kumirenkaat. Tukivarret pitivät aluksen vakiokorkeudella pohjasta.


title: Pienoissukellusvene

text: NR-1 suoritti etupäässä sotilaallisia tehtäviä, kunnes se sijoitettiin kestosäilytykseen Norfolkiin. Vuonna 1998 tohtori Robert Ballard anoi ja sai aluksen käyttöönsä tutkimuksiin Välimerelle. Näissä tehtävissä alus toimi aina vuoteen 2007, jolloin se loppuun kuluneena poistettiin käytöstä ja purettiin Norfolkissa.


title: Pienoissukellusvene

text: Pienoissukellusveneet ovat merkittävässä asemassa muun muassa öljyteollisuudessa. Öljynporaus- ja tuotantolautat suosivat käytössään ns. pintasyöttöistä tyyppiä, yhden miehen sukellusvenettä, joka on yhdistetty pinta-alukseen kaapelilla, umbilikaalilla. Tällaisessa aluksessa on omat säätötankit ja ajomoottorit, joiden avulla se pystyy liikkumaan vapaasti; yhdyskaapeli varustetaan kevennyspoijuilla, joiden ansiosta se pysyy löysällä eikä haittaa aluksen liikkumista. Maksimisyvyys on 900 metriä ja toimintasäde 250 metriä laskukohdasta.


title: Pienoissukellusvene

text: Alus painotetaan yleensä ennen lähtöä kiinteästi asennettavilla painoilla sellaiseksi, että se on vedessä noin kymmenen kilon painoinen tankit täynnä. Näin alukselle saadaan hyvä ohjattavuus työkohteella. Aluksissa on aina merivesihydrauliset käsivarret, "waldot" eli "manipulaattorit", joiden avulla pystytään tekemään tarkkojakin vedenalaisia asennus- ja korjaustöitä. Nämä laitteet voidaan hätätilanteessa irrottaa aluksesta katkaisemalla ne leikkureilla.


title: Pienoissukellusvene

text: Tällainen alus vaatii huomattavasti pienemmän miehistön kuin perinteinen irrallaan liikkuva pienoissukellusvene. Miehistöä tarvitaan kaksi pinnalla ja yksi aluksessa, lisäksi 1–2 kansimiestä avustamaan nostossa ja laskussa. Kuitenkin pintasyöttöinen sukellusvene pystyy tekemään rajallisella toimialueellaan kaiken tarvittavan; lisäksi se pystyy työskentelemään ahtaammissa paikoissa putkistojen ja venttiilikeskusten välissä. Se ei myöskään tarvitse avukseen erillistä kauko-ohjattavaa robottia eli ROVia kuten itsenäiset sukellusveneet.


title: Pienoissukellusvene

text: Tuotantoyhtiöt eivät yleensä omista näitä aluksia, vaan ne kuuluvat erikoistuneille sukellusyhtiöille, jotka myyvät öljy-yhtiöille palveluksiaan.


title: Pienoissukellusvene

text: Aluksen käsittely on vaativaa; alus saattaa noston aikana alkaa pyöriä umbilikaalin ympäri jolloin vaarana on yhteyskaapelin katkeaminen. Pintakytkennän menettänyt alus pyrkii vara-akkujensa avulla ajamaan jäljellä olevan umbilikaalin putkistojen välistä niin että se ankkuroi aluksen paikalleen; lisäksi työkäsivarsilla haetaan rakenteiden seasta mahdollisimman tukeva ote. Matalan varalaidan vuoksi alusta olisi hyvin vaikeata huomata sen noustessa pinnalle, työkohteelleen ankkuroituna se on helpoimmin löydettävissä. Alusten hätävarastot riittävät kolmeksi vuorokaudeksi.


title: Pienoissukellusvene

text: Pahin mahdollinen vaaratilanne on sellainen, jossa esimerkiksi hallinnasta karannut huoltoalus törmää umbilikaaliin katkaisten sen. Jos alus ei pysty nousemaan umbilikaalinsa avulla, se pysyväisohjeen mukaisesti palaa työkohteelleen eli tavallisimmin lähimmälle pohjassa olevalle venttiilikeskukselle. Sieltä sitä etsitään ensimmäiseksi.


title: Pienoissukellusvene

text: Jokaisessa aluksessa on kiinteä omilla itsenäisillä akuillaan toimiva hätätransponderi, paikannuslähetin, joka aktivoituu siihen osuvasta kaikuluotaimen signaalista, jotta alus löytyisi helpommin. Haveriin joutunut alus haetaan pois joko raskaan työ-ROVin tai itsenäisesti liikkuvan sukellusveneen avulla; umbilikaali katkaistaan juuresta viime hetkessä ennen evakuointia siihen kiinteästi kuuluvalla käsikäyttöisellä hydraulileikkurilla.


title: Pienoissukellusvene

text: Jonkin verran käytetään myös ns. kovaa pukua; se on oikeastaan raajoilla varustettu yhden miehen sukellusvene, jossa on oma itsenäinen ylläpito ja pintapaine sisällä. Hengityskaasuna on lähes aina ilma, joskin erikoistapauksissa käytetään 32 % happea sisältävää nitroksia.


title: Pienoissukellusvene

text: Normaalisti sen hengityskaasu ja muu tarvittava tulee umbilikaalia pitkin, joskin sukeltaja pystyy irrottautumaan siitä ja toimimaan itsenäisesti; laitteen ilmasäiliöt ja puhdistimet riittävät 72 tunniksi. Kova puku on siis eräänlainen ristisiitos sukellusveneestä ja klassisesta kypäräpuvusta ja sitä käytetään kypäräpuvun tapaan.


title: Pienoissukellusvene

text: Tätä järjestelmää käytetään silloin kun esimerkiksi venttiilinkorjaus täytyy tehdä jossain niin ahtaassa paikassa putkien välissä ettei manipulaattorein varustettu pienoissukellusvene mahdu ja työ on liian tarkkaa kauko-ohjatulle robotille eli ROVille.


title: Pienoissukellusvene

text: Tunnetuin näistä puvuista lienee JIM; nimensä se sai tällaista pukua ensimmäisenä merkittävänä käyttäjänä testanneen sukeltaja Jim Jarrettin mukaan; hän oli sukelluspukujen suunnittelija S J Peressin pääsukeltaja.


title: Pienoissukellusvene

text: Suomessa näitä pukuja on ollut vain parilla yksittäisellä työmaalla; joka kerta ne olivat ulkomaiselta yhtiöltä liisattuja. Puvun kalleutta kompensoi hyvin se seikka, että sillä sukellettaessa ei tarvita painekammiota tai kaskelottijärjestelmää.


title: Pienoissukellusvene

text: Kovan puvun ja pienoissukellusveneen väliin sijoittuu useitakin laitteistoja, muun muassa Mantis. Se on insinööri Graham Hawkesin kehittämä laitteisto, jonka merkittävin ero muihin on sen vapaa liikkuvuus ja laajempi kauko-ohjattujen työkalujen valikoima. Laitteistoa käytetään öljyteollisuudessa, joskin se vilahtaa kehittäjänsä ohjaamana myös elokuvassa Erittäin salainen.


title: Pienoissukellusvene

text: Suomessa on ollut useitakin pienoissukellusveneitä. Neuvostoliittoon rakennettiin kaksi Mir -luokan alusta sekä myöhemmin sukeltajien pelastusalukseksi tarkoitettu "DLO-300". Se oli tarkoitettu toimimaan ensisijaisesti Kaspianmeren öljykentillä sukellusemälaiva "СКАТ" ("SKAT")in yhteydessä. Sukellusveneet oli suunniteltu niin, että ne pystyisivät pelastamaan meren pohjaan painekammioon tai avoveteen, esimerkiksi sortuman johdosta loukkuun jääneitä sukeltajia. Niiden ensisijainen käyttötarkoitus oli kuitenkin toimia saturaatiosukeltajien tukiyksikkönä, jossa vapaasti liikkuva alus on huomattavasti käytännöllisempi kuin pintaan sidottu painesukelluskello.


title: Pienoissukellusvene

text: Emälaiva jäi rakentamatta ja "DLO-300" jäi toimittamatta kun Neuvostoliitto hajosi, eikä uudella valtiolla ollut rahaa lunastaa 42 miljoonaa euroa maksanutta venettä. Samasta syystä Suomen valtiokin kieltäytyi käyttämästä etuosto-oikeuttaan alukseen merivoimien toiveesta huolimatta. Aluksen purkamista harkittiin, koska se uhkasi jäädä rakentajansa tappioksi.


title: Pienoissukellusvene

text: Koska kyseisen laiselle alustyypille on kuitenkin paljon kysyntää, sukellusveneet rakentanut "Rauma Oceanographics" siirsi sen lopulta vuonna 1995 Italiaan "Drass" -tytäryhtiölleen.


title: Pienoissukellusvene

text: Keväällä 1988 Ranuan Simojärvellä otettiin käyttöön Wärtsilän tytäryhtiön "Turun Laivateollisuuden" rakentama LS 250 -mallinen, 12 miljoonaa markkaa maksanut turistisukellusvene "Kultainen Taimen". Turun Laivateollisuus oli jo aiemmin toimittanut Yhdysvaltoihin samanlaisen sukellusveneen.


title: Pienoissukellusvene

text: Euroopan ensimmäisessä matkailuun tarkoitetussa sukellusveneessä on 46 matkustajapaikkaa ja kahden hengen miehistö. Vene on 16,5 m pitkä, leveydeltään ja korkeudeltaan 3,5 m ja painaa 89 tonnia. Sen suurin sukellussyvyys on 100 metriä ja suurin nopeus 2 solmua. Veneen runko on valmistettu 26 mm:n teräksestä ja ikkunat ovat 120 mm:n paksuista akryyliä. Aluksen ajoaika on 8 - 72 tuntia.


title: Pienoissukellusvene

text: Vuoden 1989 kesänä Simojärvellä oli käytössä edeltäjänsä sisaralus "Kultainen Lohi".


title: Pienoissukellusvene

text: Sukellusvenematkailuyhtiön tehtyä konkurssin 1990-luvun alussa, sen entiset alukset ovat olleet käytössä muun muassa Ruotsissa ja Espanjassa. Matkailukäytön lisäksi niitä on käytetty ruumiiden etsimiseen ja avustamaan merionnettomuuksissa.


title: Pienoissukellusvene

text: Myöhemmin Helsingissä rakennettiin hiukan pienempi mutta periaatteessa samanlainen sukellusvene "St. Nicolas"; se osallistui puskuproomu Finn-Balticin onnettomuuteen liittyviin etsintöihin tuloksekkaasti, kävi näyttämässä panssarilaiva Ilmarisen hylkyä aluksen veteraaneille sekä teki muutamia turistisukelluksia Hangosta käsin ennen etelä-Euroopan vesille siirtymistään.


title: Pienoissukellusvene

text: Lisäksi Suomessa on ollut yksittäinen työsukellusvene, Ympäristöhallinnon omistama "Kuutti" (SM 80/2). Öljyntorjunta-alus Hallilta vuodesta 1989 toimineella Kuutilla ei ole työkäsivarsia, joten sitä käytetään ensisijaisesti havainnointiin.


title: Jari Yliaho

text: Jari Veli Yliaho (s. 9. joulukuuta 1957 Virrat) on suomalainen kitaristi, joka on tullut tunnetuksi Juice Leskinen Slam, Juice Leskinen Grand Slam sekä Siberia-yhtyeistä.


title: Jari Yliaho

text: Yliaho soitti vuosina 1974–1979 Virroilta kotoisin olevassa Donna-yhtyeessä, josta toinen kitaristi Petteri Salminen oli lähtenyt liittyäkseen Juice Leskisen Juice-yhtyeeseen vuonna 1975. Salmisen tilalle tuli Tapio Manninen.


title: Jari Yliaho

text: Vuonna 1979 Salminen oli jättämässä Juice Leskinen Slam -yhtyeen ja Yliahoa pyydettiin Salmisen tilalle. Yliaho liittyi bändiin ja molemmat (Yliaho & Salminen) soittavatkin kitaroita Juice Leskinen Slamin -levyllä "XV yö (Tauko III)". Yliaho ja Salminen soittavat yhdessä esim. kappaleen ”Rock 'n Roll 'n Blues 'n Jazz” kitarasoolon. Salmisen väistyttyä kokoonpanosta Yliaho jäi Slamin pääasialliseksi kitaristiksi ja taustalaulajaksi. Yliaho soitti kokoonpanossa syksyn 1981 loppuun, jolloin Juice Leskinen Slam hajosi.


title: Jari Yliaho

text: Slamin hajottua Yliaho perusti yhdessä Donnan rumpalin Paavo Kaiholan ja basisti Jari Loisan kanssa Suomen The Policeksikin kutsutun Siberia-yhtyeen. Yhtye julkaisi vuosina 1981–1985 kaksi albumia, joista toinen – "Valkoinen vankila" – oli hitti. Jostain syystä Yliaho sai kuitenkin yhtyeestä tarpeekseen ja liittyi Juice Leskinen Grand Slamiin Sakari Kuosmasen tilalle. Itse asiassa Yliaho liittyi Grand Slamiin, koska kitaristi Hannu Puntti Valtonen oli valittu opiskelijaksi teatterikorkeakouluun. Yliaho soitti muun muassa Grand Slamin vuonna 1986 ilmestyneellä "Yölento" LP:llä ja vuonna 1991 ilmestyneellä Grand Slamin ”comeback”-levyllä "Taivaan kappaleita".


title: Jari Yliaho

text: Kun Grand Slam meni telakalle vuonna 1991, Yliaho siirtyi soolouralle, jonka aikana hän sävelsi useita kappaleita. Juice Leskinen kuoleman (24.11.2006) jälkeen Yliaho palasi uudelleen koottuun Grand Slamiin, joka esiintyi joitakin kertoja vuosina 2007–2010 Juicen muistoksi.


title: Fist for Fight

text: Fist for Fight on Sabaton-nimisen power metal -yhtyeen debyyttialbumi, joku koostuu yhtyeen kahdesta varhaisesta demonauhasta.


title: Fist for Fight

text: Kaikki kappaleet kirjoittanut Joakim Brodén, ellei toisin mainita


title: Kastanjatimanttikolibri

text: Kastanjatimanttikolibri ("Amazilia castaneiventris") on kolibreihin kuuluva harvinainen kiitäjälintu. Kastanjatimanttikolibri on erittäin uhanalainen lintu, sitä on jäljellä vain 250–999 yksilöä, ja nekin elävät hyvin pienellä alueella. Populaatio on luultavasti supistunut elinalueiden pienenemisen seurauksena kaupunkien laajetessa


title: Kastanjatimanttikolibri

text: Kastanjatimanttikolibri on pieni 8,4 cm pitkä kolibri, jolla on kirkkaanvihreä kurkku ja rinta. Linnun alavartalo ja pyrstö ovat oranssihtavia, ja linnun alapuoli on kirkkaanpunainen, jossa on hieman pronssin sävyä. Linnun nokka on musta ja lähes suora, mutta nokan alaosassa on hieman vaaleanpunaista.


title: Kastanjatimanttikolibri

text: Lajia tavataan ainoastaan Kolumbiassa. Lintua on nähty kahdessa eri osassa Kolumbiaa, ja viimeisin havainto vuodelta 2000. Lintua pidettiin pitkään yleisenä, mutta nykyistä suuntaa on vaikea arvioida, koska alueella on puutetta tarkkailijoiden selostuksista. Kastanjatimanttikolibri esiintyy kosteissa metsissä 850–2 200 metrin korkeudessa.


title: Eurytos

text: Eurytos () oli antiikin Kreikassa miehen nimi.


title: Eurytos

text: Kreikkalaisessa mytologiassa on useita Eurytos-nimisiä hahmoja:


title: Eurytos

text: Eurytos oli Thessalian Oikhalian kuningas ja Meleneuksen ja Stratoniken poika. Hän nai Antiopen, jonka kanssa hän sai lapset Ifitos, Klytios, Tokseus, Deioneus, Molion, Didaeon ja Iolen, tavattoman kauniin tyttären. Joissan kertomuksissa myös Dryope mainitaan hänen tyttärekseen suhteesta ensimmäisen vaimonsa kanssa.


title: Eurytos

text: Eurytoksen isoisä oli Apollon, jousiammunnan jumala, ja myös hän itse oli taitava jousen käyttäjä. Hänet mainitaan myös henkilönä, joka opetti Herakleelle tämän taidon. Homeroksen mukaan Eurytos olisi tullut niin pöyhkeäksi taidoistaan, että olisi haastanut Apollonin. Tästä julkeudesta suuttuneena Apollon olisi tappanut Eurytoksen, ja Ifitos olisi perinyt tämän jousen. Myöhemmin tämä taas antoi jousen ystävälleen Odysseukselle. Odysseus puolestaan käytti tätä nimenomaista jousta surmatessaan vaimonsa Penelopen kosijat palattuaan Troijan sodasta.


title: Eurytos

text: Yleisempi kertomus Eurytoksen kuolemasta liittyy kuitenkin hänen petokseensa Heraklesta kohtaan. Eurytos lupasi tyttärensä Iolen käden sille, joka voittaisi hänet jousiammuntakilpailussa. Herakles voitti kilpailun, mutta Eurytos pelkäsi Herakleen tulevan uudelleen hulluksi ja surmaavan tyttärensä – kuten oli tapahtunut Megaran kohdalla – ja niin hän perui lupauksensa. Herakles poistui raivoissaan hovista, ja pian tämän jälkeen Eurytoksen kaksitoista tammaa, joissain lähteissä yleensäkin karjaa, varastettiin. Toisten lähteiden mukaan Herakles itse varasti hevoset toisten kertoessa Autolykoksen suorittaneen varkauden ja myyneen hevoset Herakleelle.


title: Eurytos

text: Etsiessään tammoja Ifitos, joka oli vakuuttunut Herakleen syyttömyydestä, kutsui Heraklesta avukseen ja viipyi tämän vieraana Tirynsissä. Herakles pyysi vieraansa palatsin muurin harjalle, mutta siellä hulluudenpuuskassa, toisen lähteen mukaan tietoisesti, heitti Ifitoksen alas kuolemaan. Tästä rikoksen Herakles joutui palvelemaan Lyydian kuningatarta Omfalea orjana joko yhden tai kolme vuotta.


title: Eurytos

text:
Herakleen naitua Deianeiran hän palasi Oikhaliaan armeijan kanssa. Koston ajamana hän hävitti
kaupungin ja tappoi Eurytoksen ja tämän pojat, sekä otti Iolen rakastajattarekseen. Tällöin Deianeira, pelätessään miehensä rakkauden kohdistuvan Ioleen, siveli miehensä viitan kentauri Nessoksen verellä uskoen sen toimivan rakkausloitsuna. Vereen oli kuitenkin sekoittunut myös hydran verta myrkyttäen sen, ja Herakles sai surmansa viitan pureuduttua hänen lihaansa kiinni.


title: Eurytos

text: Eurytos oli Aktorin ja Molionen poika, joskin myös Poseidon mainitaan hänen isäkseen. Hänen kerrottiin jakaneen saman ruumiin kaksoisveljensä Kteatoksen kanssa; joidenkin mukaan heidän ruuminsa olivat kasvaneet yhteen, kun taas toiset kertoivat heillä olleen kaksi päätä, neljä kättä ja neljä jalkaa, mutta torso oli yhteinen. Herakles tappoi heidät Kleonaissa.


title: Eurytos

text: Eurytos oli Hermeen ja Antianiran poika. Hän osallistui argonauttien retkeen ja oli mukana myös Kalydonin metsästyksessä. Hän oli Hippasoksen isä.


title: Eurytos

text: Eurytos oli yksi Hippokoonin pojista. Herakles kuitenkin hyökkäsi hänen isänsä kimppuun tämän syrjäytettyä veljensä Tyndareuksen vallasta, ja surmasi Hippokoonin ja tämän kymmenen poikaa tai kaksitoista poikaa, mukaan lukien Eurytoksen.


title: Eurytos

text: Eurytos oli yksi giganteista, jotka osallistuivat gigantomakhiaan, taisteluun giganttien ja Olympoksen jumalien välillä. Hänet surmasi taistelussa Dionysos thyrsos-sauvallaan.


title: Eurytos

text: Eurytos oli kentauri, joka osallistui Peirithooksen ja Hippodameian häihin. Hän oli kaikista hurjin häihin osallistuneista kentaureista, ja sai aikaan taistelun kentaurien ja lapiittien välillä yrittämällä ryöstää morsiamen. Hän sai surmansa Theseuksen kädestä.


title: Eurytos

text: Eurytos oli spartalainen soturi, yksi niistä kolmesta sadasta, jotka lähtivät kohtaamaan persialaisia Thermopylain taisteluun 480 eaa. Hän kärsi kumppaninsa Aristodemoksen, jonka kanssa hän oli sopinut joko palaavansa kotiin tai sitten kuolevansa taistelussa yhdessä, silmätulehduksesta. Kuultuaan persialaisten ryhmittyneen taisteluun hän käski helootti-palvelijansa johdattaa hänet taisteluun, jossa hän puolisokeana sai surmansa. Samasta vaivasta kärsinyt Aristodemos palasi häväistynä takaisin Spartaan lupauksensa pettäneenä.


title: Primo Victoria

text: Primo Victoria on Sabatonin esikoisalbumi, joka julkaistiin 4. maaliskuuta 2005. Nimi 'Primo Victoria' viittaa suureen voittoon Normandian maihinnousussa, jota kappale käsittelee.


title: Primo Victoria

text: Albumi debytoi Ruotsissa Sverigetopplistanin sijalla 43.


title: Izabella Scorupco

text: Izabella Dorota Scorupco (s. 4. kesäkuuta 1970 Białystok, Puola) on puolalais-ruotsalainen näyttelijä, jonka tunnetuin rooli on Bond-tyttö Natalya Simonova elokuvassa "007 ja kultainen silmä". Hän on ensimmäinen puolalainen Bond-tytön esittäjä.


title: Izabella Scorupco

text: Scorupco muutti Ruotsin Bredängiin vuonna 1978 ollessaan kahdeksanvuotias. Hän oppi alkuperäisen äidinkielensä puolan lisäksi englannin ja ruotsin kielen.


title: Izabella Scorupco

text: Scorupco opiskeli Ruotsissa teatteritaidetta ja musiikkia. Vuonna 1988 elokuvaohjaaja Staffan Hildebrand pestasi Scorupcon pääosaan elokuvaansa "Ingen kan älska som vi", joka käynnisti hänen näyttelijäuransa. Näyttelemisen lisäksi hän on työskennellyt mallina.


title: Izabella Scorupco

text: 1990-luvun alussa Scorupco julkaisi yhden pop-albumin, joka myi kultaa Ruotsissa.


title: Molskis, sanoi Eemeli, molskis!

text: Molskis, sanoi Eemeli, molskis! on suomalainen elokuva vuodelta 1960, jonka on ohjannut Ville Salminen. Elokuva on kolmesta Eemeli-elokuvasta toinen.


title: Molskis, sanoi Eemeli, molskis!

text: Eemeli on aikamiespoika. Verottajalla on mielestään saatavia Eemeliltä jonka ei auta muu kuin paeta ja yrittää kaupungista työnteolla ansaita puuttuvat rahat. Vossikkakuskina kaupungissa Eemeli auttelee monia ihmisiä heidän murheissaan. Lopussa selviää, että verottajan tavoittelema henkilö on nimeltään Emil, josta Eemeli toteaa nimensä olevan ihan pelkkä Eemeli. Säästyneet rahat Eemeli antaa iäkkäille vanhemmilleen ja käskee herättää vasta sitten, kun ne loppuvat.


title: Molskis, sanoi Eemeli, molskis!

text: Elokuva sai tyrmääviä arvioita monelta taholta. Kärkevimmin kirjoitti Peter von Bagh ("Kaleva"): ”Filmi on monen lahjattomuuden huolimattoman työn summa”, mutta hyvääkin elokuvassa nähtiin: ”siinä on oikein mukava pieni juoni, joka näytellään kotoisen lupsakasti, paikoin herttaisesti” (Helmi Neva, "Satakunnan Kansa").


title: Attero Dominatus

text: Attero Dominatus (lat. "Voita/tuhoa tyrannia") on Sabatonin toinen studioalbumi, joka julkaistiin 28. heinäkuuta 2006. Se debytoi Ruotsissa Sverigetopplistanin sijalla 16.


title: Anatoli Filiptšenko

text: Anatoli Vasiljevitš Filiptšenko (; s. 26. helmikuuta 1928) on neuvostoliittolainen kosmonautti. Hän osallistui vuonna 1969 Sojuz 7 - ja vuonna 1974 Sojuz 16 -lennolle.


title: Anatoli Filiptšenko

text: Jätettyään avaruusohjelman Filiptšenko pääsi OKB:n varajohtajaksi Harkovassa. Hänet nimitettiin Neuvostoliiton sankariksi.


title: Pohnpeinkottarainen

text: Pohnpeinkottarainen tai aikaisemmalta nimeltään ponapénkottarainen ("Aplonis pelzelni") on äärimmäisen uhanalainen varpuslintu. Se on endeeminen laji Pohnpein saarella Mikronesiassa. Lajista on viimeisten 50 vuoden ajalta ainoa varma havainto vuodelta 1995. Ennen 1930-lukua laji oli yleinen, mutta elinympäristön hävitys on saattanut koitua sen tuhoksi. Lajia ei ole julistettu sukupuuttoon, koska vahvistamattomia havaintoja on useita.


title: Pohnpeinkottarainen

text: Pohnpeinkottarainen syö hedelmiä ja hyönteisiä. Se kasvaa 18 senttimetriä pitkäksi, ja on väriltään tasavärisen tumma.


title: S/2003 J 16

text: S/2003 J 16 on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Sen löysi ryhmä astronomeja vuonna 2003.


title: S/2003 J 16

text: S/2003 J 16 on halkaisijaltaan noin 2 kilometriä ja se kiertää Jupiteria noin 20 744 000 kilometrin etäisyydellä kiertoajan ollessa 610,362 päivää. Radan inklinaatio on 151° ja eksentrisyys 0,3185.


title: Kalliorikko

text: Kalliorikko ("Saxifraga adscendens") on pienikokoinen rikkokasveihin kuuluva vuoristojen ja kallioiden kasvi. Suomessa kalliorikko on luokiteltu vaarantuneeksi. Se on rauhoitettu ja sisällytetty luonnonsuojeluasetuksessa erityisesti suojeltaviin lajeihin.


title: Kalliorikko

text: Kalliorikko on kaksivuotinen kasvi. Sen varsi on pysty, vähähaarainen ja kasvi kasvaa 10–25 cm korkeaksi. Maanpinnan tyvessä olevat, pitkään säilyvät aluslehdet sekä varsilehdet ovat 3–7 hampaisia. Kaksineuvoiset kukat ovat valkoiset ja kukkaperiä pitempiä. Kukan verhiö ja teriö ovat viisilehtisiä. Terälehdet ovat 7–10 mm pitkiä ja lanttokärkisiä. Heteitä on 10 kappaletta. Emiö on kaksilehtinen ja enintään tyvestä yhdislehtinen, ja emilehtien tyvellä on mesisuomuja. Suomessa kalliorikko kukkii kesä-heinäkuussa. Kukinnan jälkeen kypsyy kaksiosainen, monisiemeninen ja pitkäpyöreä kota. Kotaperät ovat kotansa pituisia.


title: Kalliorikko

text: Kalliorikon runsaus vaihtelee rajusti vuosittain. Sen siemenet säilyttävät maassa pitkään itävyytensä, joten siemenpankki on lajin säilyvyyden kannalta tärkeä.


title: Kalliorikko

text: Maailman mittakaavassa kalliorikko on vuoristojen kasvi. Sitä tavataan Alpeilla, Pyreneillä, Karpaateilla, Turkin vuoristoissa Kaukasuksella sekä Ruotsin ja Norjan tuntureilla. Lajin toista rotua tavataan läntisessä Pohjois-Amerikassa. Itämeren piirissä kalliorikko on sopeutunut kasvamaan myös lämpimissä oloissa. Siellä sitä esiintyy Ruotsissa, Suomessa, Karjalassa ja Virossa. Suomessa kalliorikkoa on tavattu Varsinais-Suomesta, Uudeltamaalta ja Hämeestä. Ahvenanmaalta tunnetaan muutama epävarma esiintymä. Lajin tärkeimmät esiintymät ovat Lohjalla, Karjalohjalla, Kemiönsaarella, Kemiössä ja Särkisalossa..


title: Kalliorikko

text: Kalliorikko on kalkinvaatija. Se esiintyy avoimilla kalkkikallioilla ja -jyrkänteillä. Luonnonkulot ja karjanlaidunnus suosivat kasvia pitämällä sen elinympäristöä avoimena. Suomessa lajia uhkaavat kalkin louhinta ja kesämökkirakentaminen.


title: Iocaste

text: Iocaste on Jupiteria retrogradiseen suuntaan kiertävä, epäsäännöllinen, Ananke-ryhmän jäsen. Sen löysi ryhmä Havaijin yliopiston astronomeja vuonna 2000. Kuu sai silloin väliaikaiseksi nimekseen S/2000 J 3. Iocaste on läpimitaltaan noin 5 kilometriä ja se kiertää Jupiteria noin 21.3 miljoonan kilometrin etäisyydellä kiertoajan ollessa 632 päivää. Radan inklinaatio on 149° ja eksentrisyys 0,2151.


title: Iocaste

text: Nykyisen nimensä kuu on saanut kreikkalaisesta mytologiasta.


title: Kangasraunikki

text: Kangasraunikki ("Gypsophila fastigiata") on Euroopassa tavattava, hiekkamaiden valkokukkainen kohokkikasvi. Suomessa laji luokitellaan erittäin uhanalaiseksi ja se on luonnonsuojeluasetuksella rauhoitettu.


title: Kangasraunikki

text: Monivuotinen kangasraunikki kasvaa 10–30 cm korkeaksi. Kasvi on tanakka, koheneva ja pystyhaarainen sekä yläosastaan nystykarvainen. Varren tyvi on puutunut. Kapeat lehdet ovat tasasoukkia, paksuhkoja ja sinertävänvihreitä. Lehdet muodostavat varren tyvelle taajan ruusukkeen. Kukinto on tiheähkö, runsaskukkainen viuhko. Kukkaperät ovat tavallisesti verhiötä lyhyempiä. Verhiö on viisiliuskainen, valkojuovainen ja sen muoto vaihtelee kellomaisesta suppilomaiseen. Ulkoverhiötä ei ole. Teriö on valkoinen, 4–6 mm pitkä ja noin 1,5 kertaa verhiön pituinen. Terälehdet ovat kynnellisiä. Emin vartaloita on kaksi kappaletta. Kangasraunikki kukkii Suomessa heinä-elokuussa. Hedelmä on neljäliuskaisesti aukeava kota. Kukintovarret säilyvät yleensä kuivuneina talven yli ja siemenet leviävät hankia pitkin tai keväällä sulamisvesien mukana. Kangasraunikin kukat tuoksuvat hunajalta.


title: Kangasraunikki

text: Kangasraunikin pääesiintymisalueet ovat Keski- ja Itä-Euroopassa. Lajia tavataan Saksasta ja Unkarista Valko-Venäjälle ja Venäjän länsiosiin. Pohjois-Euroopassa levinneisyysalue keskittyy Baltian maihin, Ruotsissa Öölantiin ja Gotlantiin sekä Suomeen. Suomessa kangasraunikin esiintymisalue on jakaantuu neljään erilliseen alueeseen: Satakuntaan (Kokemäki, Köyliö, Säkylä), Varsinais-Suomeen (Salo), Etelä-Karjalaan (Taipalsaari, Savitaipale, Imatra) sekä Koillismaalle (Salla, Kuusamo), jossa lajin kanta on vahvin. Laji on Suomessa alkuperäislaji.


title: Kangasraunikki

text: Kangasraunikki on avointen hiekkamaiden laji, joka pärjää heikosti kilpailussa muun kasvillisuuden kanssa. Etelä-Suomessa kangasraunikkia esiintyy puuttomilla hiekkatörmillä tai aurinkoisilla mäntykankailla. Laji hakeutuu mielellään teiden ja polkujen varsille. Satakunnassa kangasraunikin on todettu hyötyvän kuloista ja sekä Säkylässä puolustusvoimien harjoitusalueella kaivetuista poteroista ja kranaattikuopista. Koillismaalla kangasraunikkia tavataan jokirantojen ja kurulaaksojen runsaskalkkisilta pengermiltä ja sorateiltä.


title: Kangasraunikki

text: Säkylässä lajilla elää Suomessa erittäin uhanalainen raunikkikoi ("Caryocolum petryi").


title: Kangasraunikki

text: Kangasraunikin juurta lienee aikaisemmin käytetty pesuaineena saippuan sijaan. Tähän viittaa myös kasvin ruotsinkielinen nimi, "såpört".


title: Orthosie

text: Orthosie on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Sen löysi ryhmä Havaijin yliopiston astronomi|astronomeja vuonna 2001. Kuu sai silloin väliaikaiseksi nimekseen S/2001 J 9. Orthosie on läpimitaltaan noin 2 kilometriä ja se kiertää Jupiteria 21,2 miljoonan kilometrin etäisyydellä kiertoajan ollessa 623 päivää. Radan inklinaatio on 146° ja eksentrisyys 0,278.


title: Orthosie


title: Iskmo

text:
Iskmo on kylä Mustasaaren kunnassa. Se sijaitsee noin 7 kilometriä Vaasasta. Kylässä on päiväkoti joka aiemmin toimi kouluna. Iskmossa on myös vapaaehtoinen palokunta. Eräs tunnettu iskmolainen on Suomen yleisurheilumaajoukkueessa kilpaileva Richard Mitts. Iskmo-Jungsund BK on paikkakunnalla toimiva aktiivinen jalkapalloseura, jolla on 240 pelaajaa 14 joukkueessa.
Kylän osa on myös Grönvik, joka tunnetaan siellä aikoinaan toimineesta Grönvikin lasitehtaasta.


title: Iskmo

text: Vanhoista asiakirjoista löytyvät muodot: Iskimo (1543) ja Iskmå (1571). Nimi ääntyy i:smɷ. Alkuosa "Isk"- on mahdollisesti peräisin miehennimen "Iisak" suomenkielisellä Pohjanmaalla käytetyistä muodoista "Iiska", "Iisko", "Iska" tai "Isko". Loppuosa -"mo" juontuu suomenkielisestä sanasta "maa" tarkoittaen suurta saarta.


title: Helike (kuu)

text: Helike on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Sen löysi ryhmä Havaijin yliopiston astronomeja vuonna 2003. Kuu sai silloin väliaikaiseksi nimekseen S/2003 J 6. Helike on halkaisijaltaan noin 4 kilometriä ja se kiertää Jupiteria noin 21,1 miljoonan kilometrin etäisyydellä kiertoajan ollessa 626 päivää. Radan inklinaatio on noin 155° ja eksentrisyys 0,1467.


title: Helike (kuu)

text: Nykyisen nimensä kuu sai kreikkalaisesta mytologiasta.


title: Kuusankosken urheilupuisto

text:
Kuusankosken urheilupuisto on Kouvolan Kuusankosken pääasiallinen yleisurheilu- ja jalkapalloareena. Se on jalkapalloseura FC Kuusankosken, sekä amerikkalaista jalkapalloa edustavan Kouvola Indians -seuran kotikenttä. Urheilupuistossa on yleisurheilukenttä, ruoho- ja hiekkapäällysteiset pallokentät, hiekkatekonurmipintainen pesäpallokenttä sekä
tenniskentät.


title: Kuusankosken urheilupuisto

text: Urheilupuisto on nähnyt aikoinaan Veikkausliigajalkapalloa. Kuusankosken Kumu pelasi liigaa kauden 1990 ja urheilupuisto toimi tuolloin Kumun kotikenttänä. Kyseiseltä kaudelta on peräisin myös kentän yleisöennätys, 3 269 katsojaa ottelussa Valkeakosken Hakaa vastaan. Urheilukentällä on katettu pääkatsomo sekä kenttää kiertävä betoninen aurinkokatsomo.


title: Aterin kulttuuri

text: Aterin kulttuuri oli kivikautinen kulttuuri pohjoisessa Afrikassa 40 000–30 000 vuotta sitten. Se sijoittuu myöhäiseen keskipaleoliittiseen aikaan ja on luultavasti varhaisen, nykyistä edeltävän nykyihmisen luoma. Aterilaiset tuottivat ensimmäisinä ruotokantaisia kärkiä, joissa leveän kärjen takana oli kapea varsimainen osa. Näitä kärkiä lienee käytetty keihäänheittimissä. Aterin kulttuurille olivat ominaisia myös pisaramaiset litteät kaksipuolisesti isketyt kiviterät. Kulttuuri pohjautui neandertalinihmiselle ominaiseen Moustier-kulttuuriin, joka oli saanut vaikutteita Levalloisin kulttuurista. Kulttuuri hävisi suurelta osin noin 30 000 vuotta sitten Saharan kuivuttua aavikoksi.


title: Sloop John B

text: ”Sloop John B” on Beach Boysin "Pet Sounds" -albumin seitsemäs kappale ja ensimmäinen single. Se nousi Yhdysvaltain singlelistan kolmannelle sijalle ja oli täten levyn suurin hitti Yhdysvalloissa.


title: Sloop John B

text: ”Sloop John B” on alun perin vanha kansansävelmä. Se on levytetty ensimmäistä kertaa tiettävästi jo vuonna 1927. Brian Wilson teki oman versionsa yhtyetoveri Al Jardinen ehdotuksesta ja muokkasi laulua rankalla kädellä omaan tarkoitukseensa sopivaksi. Uusi versio päätyi lopulta "Pet Sounds" -albumille. Se on levyn ainoa kappale, jonka säveltäjä ei ole Brian Wilson.


title: Sloop John B

text: Wilson muutti kappaleen sanoitusta muutamasta kohtaa. Hän muutti rivin "”This is the worst trip since I've been born”" muotoon "”This is the worst trip I've ever been on”", ja rivin "”I feel so break up”" muotoon "”I feel so broke up”". Myös rivi "”broke into the people's trunk”" on muutettu paremmin tarinaan sopivaksi: "”broke in the captain's trunk”".


title: Sloop John B

text: ”Sloop John B:sta” on tehty Beach Boysin version lisäksi lukuisia muita coverversioita. Muun muassa Tom Fogerty, Roger Whittaker, Dick Dale ja Johnny Cash ovat levyttäneet oman versionsa laulusta. Suomeksi kappaleen ovat levyttäneet Brita Koivunen ja Eino Virtanen nimellä ”Mä veneen omistin”.


title: Sloop John B

text: Vuonna 2003 The Sun-Herald Magazinen toimittaja Peter Holmes valitsi Beach Boysin ”Sloop John B:n” maailman kaikkien aikojen 30. parhaaksi pop-lauluksi.


title: Euanthe

text: Euanthe on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Sen löysi ryhmä Havaijin yliopiston astronomeja vuonna 2001. Euanthe on läpimitaltaan noin 3 kilometriä ja se kiertää Jupiteria noin 21 miljoonan kilometrin etäisyydellä kiertoajan ollessa 620 päivää. Radan inklinaatio on 149° ja eksentrisyys 0,2308.


title: Euanthe

text: Nykyisen nimensä kuu sai elokuussa 2003 kreikkalaisesta mytologiasta.


title: Helsingby

text: Helsingby (myös muodossa Hälsingby) on kylä ja taajama Mustasaaren kunnassa Pohjanmaalla. Hälsingbyn taajamassa oli vuoden 2011 lopussa 864 asukasta.


title: Helsingby

text: Kylä sijaitsee noin 10 kilometriä Vaasasta kaakkoon. Siellä toimii jalkapalloseura IF Hoppet.


title: Varjoon juuttunut

text: Varjoon juuttunut on Uniklubin kolmannen albumin Luotisateen kolmas single. Single julkaistiin ainoastaan rajoitettuna painoksena, ja sitä painettiin ainoastaan 500 kpl. Yhtyeen jäsenet ovat taiteilleet kansilehtiseen jonkin kuvan.


title: Varjoon juuttunut

text: Single debytoi Suomen virallisen listan toisella sijalla.


title: Thelxinoe

text: Thelxinoe on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Sen löysi ryhmä Havaijin yliopiston astronomeja vuonna 2003. Kuu sai silloin väliaikaiseksi nimekseen S/2003 J 22. Thelxinoe on läpimitaltaan noin 2 kilometriä ja se kiertää Jupiteria noin 21,2 miljoonan kilometrin etäisyydellä kiertoajan ollessa 628 päivää. Radan inklinaatio on 151° ja eksentrisyys 0,2194.


title: Thelxinoe

text: Nykyisen nimensä kuu sai maaliskuussa 2005 kreikkalaisesta mytologiasta.


title: S/2003 J 18

text: S/2003 J 18 on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Sen löysi ryhmä astronomeja vuonna 2003.


title: S/2003 J 18

text: S/2003 J 18 on halkaisijaltaan noin 2 kilometriä ja se kiertää Jupiteria noin 19 813 000 kilometrin etäisyydellä kiertoajan ollessa 569,728 päivää. Radan inklinaatio on 147° ja eksentrisyys 0,1570.


title: Arnaldur Indriðason

text: Arnaldur Indriðason (s. 28. tammikuuta 1961) on islantilainen kirjailija, historiantutkija, elokuvakriitikko ja toimittaja. Hänen ensimmäinen kirjansa "Synir duftsins" ("Huumelapset") ilmestyi vuonna 1997, jonka jälkeen Arnaldur on kirjoittanut dekkarin joka vuosi. Huumemaailmaan liittyy myös toinen, vuonna 1998 ilmestynyt romaani "Dauðarósir" ("Kuoleman ruusut").


title: Arnaldur Indriðason

text: Vuonna 1999 Arnaldur kirjoitti jännitystarinan "Napóleonsskjöl" ("Napoleonin asiakirjat"), jota hän itse kutsuu kansainväliseksi trilleriksi. Vuonna 2000 ilmestynyt "Mýrin" ("Räme") on ensimmäinen suomeksi käännetty islantilainen dekkari. Kirjasta on tehty myös elokuva "Rikospaikka Jar City" (2006).


title: Arnaldur Indriðason

text: Arnaldurin kirjoja on käännetty ainakin saksaksi, ranskaksi, englanniksi, italiaksi, espanjaksi, ruotsiksi, norjaksi, tanskaksi ja suomeksi. Kirjailija sai kahtena vuonna peräkkäin parhaan pohjoismaisen rikosromaanin Lasiavain-palkinnon – vuosina 2002 ja 2003. Teoksestaan "Grafarþögn" (2001, suom. "Haudanhiljaisuus", 2004) hänelle myönnettiin Britannian rikoskirjailijoiden yhdistyksen Kultainen tikari (CWA Gold Dagger) -palkinto vuonna 2005. Samana vuonna hän sai myös Ruotsin dekkariakatemian Martin Beck -palkinnon teoksestaan "Röddin" (2003, suom. "Ääni kuin enkelin", 2006).


title: Arnaldur Indriðason

text: Arnaldur Indriðason asuu Reykjavíkissa vaimonsa ja kolmen lapsensa kanssa.


title: S/2003 J 3

text: S/2003 J 3 on Jupiteria retrogradiseen suuntaan kiertävä, epäsäännöllinen, Ananke-ryhmän kuu. Sen löysi ryhmä Havaijin yliopiston astronomeja vuonna 2003.


title: S/2003 J 3

text: S/2003 J 3 on läpimitaltaan noin 2 kilometriä ja se kiertää Jupiteria noin 19 622 000 kilometrin etäisyydellä kiertoajan ollessa 561,518 päivää. Radan inklinaatio on 146° ja eksentrisyys 0,2507.


title: Karperö

text:
Karperö on kylä Mustasaaren kunnassa Pohjanmaalla. Kylä sijaitsee Karperönjärven rannalla, noin 10 kilometriä Vaasasta.
Karperössä on tanssipaviljonki Carpella, joka on yksi Pohjanmaan suurimmista. Carpellan vieressä oleva nuorisoseurantalo paloi tulipalossa maantasalle, sillä sisällä oli ilmeisesti jäänyt hella päälle. Tanssipaviljonki on edelleen aktiivisessa käytössä ja nuorisoseura suunnittelee uutta NS-taloa rakennettavaksi uimarannan viereiselle kukkulalle.
Tunnettuja karperölaisia ovat muiden muassa Harry Järv ja Robert Häggblom.


title: Karperö

text: Asutusnimen alkuosa on yhdistetty Pohjoismaissa keskiajalla esiintyvään sanaan "garp(er)", joka tarkoitti saksalaista kauppiasta, "karppia", ja jota käytettiin usein pilkkanimenä. Suomen kielessä muoto on "Karppi" ja se esiintyy mm. Vähässäkyrössä talonnimenä ja lisänimenä. On ilmeistä, että Vähänkyrön "Karpit" ja kylännimi "Karperö" sekä Karperössä esiintyvä kantatalonnimi "Karp" kuuluvat yhteen ja ovat lähtöisin kielirajan suomenkieliseltä puolelta. Karperön varhaisin alkuperä viitannee kuitenkin Saksaan, mitä tukee se, että kylässä on ollut myös "Beijar"-niminen kantatalo ja sen isäntänä (1606) "Matz Beijar" (baijerilainen).


title: Koskö

text: Koskö on kylä Koivulahdessa, Mustasaaren kunnassa Pohjanmaalla. Se sijaitsee Karperön ja Norrminnen puolessavälissä, Karperöntien ja Kosköntien risteyksessä, Karperöjärven pohjoisrannan tuntumassa.


title: Nils Rydahl

text: Nils Rydahl, joka syntyi 1920-luvulla Tanskassa, oli Egmontin ensimmäinen Disney-taiteilija. Rydahl on piirtänyt paljon Aku Ankan etu ja takakansia 1960 -luvulla.


title: Kuni

text: Kuni voi tarkoittaa:


title: Norra Vallgrund

text: Norra Vallgrund on kylä Raippaluodon saarella Mustasaaren kunnassa Pohjanmaalla. Kylässä on noin 350 asukasta. Norra Vallgrundin vieressä sijaitsee Södra Vallgrundin kylä, eikä kylien välillä ole selkeää rajaa. Kylän keskusta on noin kymmenen metriä merenpinnan yläpuolella.


title: Norra Vallgrund

text: Kylässä on yli 30 oppilaan ala-aste ja päiväkoti, jotka palvelevat myös Södra Vallgrundin asukkaita. Keskustassa sijaitsevat myös nuorisoseuraintalo ja kylän kokoontumispaikkana toimiva ravintola Vallan. Muutaman kilometrin päässä keskustasta on satama, jossa on perinteisiä ranta-aittoja ja uimaranta. Kylässä on myös urheilukenttä.


title: He-Man: Power of Grayskull

text: Masters of the Universe – He-Man: Power of Grayskull on vuoden 2002 lokakuussa julkaistu videopeli Game Boy Advancelle. Se perustuu saman nimiseen animaatiosarjaan He-Man ja on ensimmäinen Game Boy Advance alustalle julkaistu He-Man-peli. Pelin kehittäjänä toimi Taniko.


title: He-Man: Power of Grayskull

text: Peli perustuu 1980-luvun suositun animaatiosarjan uusittuu versioon He-Man. He-Man: Power of Greyskull'ssa pelaaja pelaa pääsankarilla He-Manilla yhteensä 13 tasoisessa pelissä, tavoitteenaan päästä kohtaamaan ilkeä Skeletor. Päästäkseen Skeletorin luoksen pelaajan täytyy taistella erilaisia Skeletorin lähettämiä vihollisia vastaan ja kerätä avaimia päästäkseen tasosta toiseen lukittujen ovien kautta.


title: Ugetsu – kalpean kuun tarinoita

text: Ugetsu – kalpean kuun tarinoita () on vuonna 1953 valmistunut japanilainen elokuva, jonka on ohjannut Kenji Mizoguchi. Elokuva on kummitustarina keskiajan Japanissa, ja sen pääosassa ovat Masayuki Mori ja Machiko Kyō.


title: Ugetsu – kalpean kuun tarinoita

text: Elokuva voitti Hopeisen leijonan parhaasta ohjauksesta Venetsian elokuvajuhlilla 1953.


title: Ugetsu – kalpean kuun tarinoita

text: Vuonna 1979 kolmekymmentä suomalaista elokuva-arvostelijaa ja -asiantuntijaa äänestivät kaikkien aikojen sadasta merkittävimmästä elokuvasta, ja "Ugetsu" oli mukana heistä kuudentoista listalla. Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.


title: Einar Lagerwall

text: Erik Viktor Einar Lagerwall (12. joulukuuta 1921 – 11. toukokuuta 1992) oli Ruotsin ensimmäinen Danish Gutenbergin palkkaama taiteilija (1960-luvulla)..


title: Amalthea-ryhmä

text: Amalthea-ryhmä käsittää Jupiterin neljä sisintä kuuta. Ne ovat läheisessä tekemisessä Jupiterin renkaiden kanssa sillä ne imevät renkaan ainesta sekä myös syöttävät renkaisiin ainesta. Kuiden etäisyys Jupiteriin on 128 000–222 000 kilometriä.


title: Amalthea-ryhmä

text: Ryhmän jäsenet ovat (alkaen lähinnä Jupiteria kiertävästä)


title: Amalthea-ryhmä

text: Metis ja Adrastea kiertävät Jupiterin nopeammin kuin itse planeetta pyörähtää. Näiden kahden lisäksi ainoastaan Marsia kiertävä Phobos kiertää emoplaneettansa nopeammin kuin mitä planeetta itse pyörähtää.


title: Nowa Huta

text: Nowa Huta (suom. uusi valimo) sijaitsee Puolassa ja on Krakovan itäisin kaupunginosa (alue XVII). Siellä on noin 220 000 asukasta. Sitä on verrattu teollisiin sosialismin mallikaupukeihin kuten Saksan Eisenhüttenstadt , Venäjän Magnitogorsk ja Unkarin Dunaújváros.


title: Nowa Huta

text: Nowa Hutan alue asutettiin jo neoliittisella kivikaudella. Siellä on ollut myös kelttiläistä asutusta ja sieltä on löydetty Puolan vanhimmat slaavilaisen kulttuurin jäännökset.


title: Nowa Huta

text: 1800–1900-luvuilla Itävalta-Unkari linnoitti aluetta. Siellä on myös yksi Euroopan vanhimmista lentokentistä (Kraków- Rakowice- Czýnyn lentokenttä). Nykyään se toimii ilmailumuseona.